Pili bomba perlu dalam keadaan baik

SARIKEI: Pili bomba yang berfungsi dengan baik amat penting bagi pihak bomba dalam menjalankan tugas operasi kebakaran di kawasan perumahan atau perkilangan.

Ketua Balai Bomba dan Penyelamat (BBP) Sarikei, PPgB Mahmudin Narudin berkata, oleh sebab itu pihaknya sentiasa memeriksa pili bomba dari masa ke semasa bagi memastikan pili bomba dalam keadaan baik dan memuaskan.

“Kita tidak mahu sekiranya berlaku kebakaran, pili bomba dalam keadaan rosak dan tidak dapat digunakan.

“Terdapat 1,209 pili bomba dibawah kawasn jagaan BBP Sarikei, oleh itu kita sentiasa mengadakan pemeriksaan pili bomba dikawasan jagaan kita.

“Sebelum Perintah Kawalan Pergerakan (PKP) jumlah pemeriksaan pili bomba dari Januari dan Februari 2020 adalah sebanyak 240 unit pili. Pemeriksaan semula dilakukan bermula 19 Mei dan setakat ini sebanyak 61 unit pili telah diperiksa,” katanya.

Beliau berkata demikian ketika dihubungi Utusan Sarawak, pagi semalam.

Jelasnya, bagi memastikan pili bomba sentiasa dalam keadaan baik, kerjasama dari masyarakat awam bagi memastikan pili bomba di kawasan perumahan mereka berfungsi dengan baik.

“Bagi masyarakat awam yang ingin mendaftar sebagai Teman Pili Bomba, kami alu-alukan mereka mendaftar sebagai Teman Pili Bomba.

“Sekiranya terdapat aktiviti vandalisme pili bomba atau pili bomba tidak berfungsi di kawasan perumahan mereka, mereka boleh menghubungi pihak bomba,” ujarnya.

Dalam pada itu, katanya, kelmarin pihak bomba telah menjalankan pemeriksaan pili bomba di kawasan Nyelong.

“Tiga anggota bomba telah melakukan pemeriksaan dan membersihkan pili bomba di kawasan tersebut bermula jam 2.30 petang” katanya lagi.

Oleh Earl Anek

See author's posts


Pendidikan Sarawak jaguh bola jaring

PEMAIN yang mengambil bahagian dalam Pertandingan MAKSAK Sarawak Games 2022 – Bola Jaring antara Kelab Gabungan MAKSAK Sarawak.

KUCHING: Pasukan Pendidikan Sarawak berjaya menundukkan  Jabatan Premier Sarawak (JPS) dengan keputusan 52 – 13 sekaligus menjuarai pertandingan MAKSAK Sarawak Games 2022- Bola Jaring antara Kelab Gabungan  MAKSAK Sarawak kali ini.Tempat ketiga pula dikongsi bersama oleh pasukan UNIMAS dan KASTAM. Majlis Penutupan Pertandingan Bola Jaring MAKSAK Sarawak Games 2022 Antara Kelab Gabungan Maksak Sarawak anjuran Kelab Sokanjaya Sarawak (JKR) disempurnakan Timbalan Pengarah (Bangunan & Khidmat Pakar) JKR Sarawak,  Siti Nurainawati Aini bersama Setiausaha Kehormat MAKSAK Sarawak, Semawi Mohamad pada 12 Jun bertempat di Arena Futsal, UNIMAS.Seramai lapan buah pasukan menyertai pertandingan yang telah dianjurkan Kelab Sokanjaya Sarawak (JKR) pada tahun ini.Antara pasukan yang turut bertanding terdiri daripada Jabatan Kerja Raya (JKR A), Jabatan Kerja Raya (JKR B), Jabatan Premier Sarawak (JPS)UNIMAS, Jabatan Bekalan Air Luar Bandar (JBALB A), Jabatan Kastam Diraja Malaysia (Kastam), Pendidikan Sarawak (PSKPP) dan Medical Sri Aman.Turut disampaikan anugerah bagi Kategori Pemain Terbaik (Best Player) yang dimenangi Izumi Nillie (Maksak Sarawak), Penyerang Terbaik (Best Attacker), Katherine Khoo Sen Sen (Pendidikan), Pertahanan Terbaik (Best Defender), Noorshafinaz Abdul Kadir (Pendidikan) dan Penjaring Terbanyak, Audrey Shalini a/p Anathan.Penyampaian hadiah serta sijil disampaikan bersama oleh Siti Nurainawati Aini dan Semawi Mohamad.

Oleh NUR AIN OTSMAN

See author's posts


82 individu terima cek pampasan pelaksanaan projek Mini Genting Gedong

GEDONG: Seramai 82 pemilik tanah menerima cek pampasan bayaran balik berjumlah lebih RM5.2 juta bagi pelaksanaan projek Mini Genting Gedong.

Premier Sarawak Datuk Patinggi Tan Sri Abang Johari Tun Openg berterima  kasih kepada pemilik tanah ke atas kerjasama yang diberikan bagi menjayakan projek tersebut.

“Kawasan ini dianggarkan lebih 300 ekar dan kita bangunkan serta manfaatnya sudah tentu untuk masyarakat Gedong dan juga Simunjan dalam pembangunan kawasan ini.

“Jadi, kita beri cek pampasan lebih RM5 juta,” katanya pada majlis penyampaian cek pampasan bagi projek Mini Genting Gedong di sini, hari ini.

Sementara itu, Penguasa Tanah dan Survei Bahagian Samarahan, Zunica Sapi’ee memberitahu, pelaksanaan projek ini bakal memanfaatkan penduduk Gedong dan kawasan sekitarnya dengan adanya kemudahan yang berkualiti.

“Projek ini akan menyediakan pelbagai kemudahan yang berkualiti seperti kemudahan awam yang melibatkan penyediaan perkhidmatan pendidikan, kesihatan, komersial, kediaman termasuk menyediakan peluang pekerjaan dan pembangunan sosio ekonomi masyarakat setempat,” ujarnya.

Projek yang diluluskan oleh Majlis Perancangan Negeri pada 15 Jun 2022 tersebut melibatkan 82 pemilik tanah yang keseluruhannya berkeluasan 126.14 hektar.

Turut hadir, Menteri Utiliti dan Telekomunikasi Sarawak Datuk Julaihi Narawi, Setiausaha Kerajaan Sarawak Datuk Amar Mohamad Abu Bakar Marzuki, Timbalan Menteri Infrastruktur dan Pembangunan Pelabuhan Ir. Aidel Lariwoo, ADUN Simunjan Awla Dris, Ahli Parlimen Batang Sadong Rodiyah Sapiee, Ahli Parlimen Batang Lupar Mohamad Shafizan Kepli, mantan ADUN Gedong merangkap Penasihat Kementerian Perdagangan Antarabangsa dan Pelaburan Datuk Mohd Naroden Majais, Setiausaha Tetap Kementerian Pembangunan Bandar dan Sumber Asli Sarawak Datu Sr Zaidi Mahdi, Pengarah Tanah dan Survei Sarawak Datu Abdullah Julaihi dan Pemangku Residen Bahagian Samarahan Mohamad Irwan Bahari.

Oleh Azreen Keria

See author's posts


Bahan terbuang jadi karya seni

Botol kosong yang terdapat di rumah jangan dibuang kerana ia boleh digunakan untuk menghasilkanpelbagai produk kitar semula, sama ada untuk kegunaan di rumah atau sebagainya, selain turut menjagakeindahan alam sekitar.

ORANG ramai perlu bijak memainkan peranan untuk menyelamatkan alam sekitar dengan mengitar semula bahan terbuang.

Ini kerana bahan terbuang seperti botol plastik mengambil masa ratusan tahun untuk lupus sepenuhnya.

Salah seorang pembuat barangan hiasan daripada barangan kitar semula, Josphine Tan memberitahu, setiap botol plastik kosong yang terdapat di rumah mempunyai nilainya yang tersendiri.

“Botol kosong yang terdapat di rumah jangan dibuang kerana ia boleh digunakan untuk menghasilkan pelbagai produk kitar semula, sama ada untuk kegunaan di rumah selain turut menjaga keindahan alam sekitar.

“Barang terbuang dan tidak dipakai masih boleh digunakan semula untuk dijadikan sesuatu benda lain yang menarik serta berguna,” jelasnya.

Menurutnya  kreativiti kitar semula barang terbuang boleh dilakukan sendiri andai rajin dan punya masa terluang.

“Ya, walaupun kadangkala agak rumit dan tidak punya kemahiran, idea kitar semula ini boleh didedahkan kepada anak untuk mereka lakukan sambil belajar menghargai barang terbuang ini,” ujarnya.

Katanya, aktiviti tersebut mampu membuka minda dan meningkatkan kemahiran mereka di samping menyemai amalan kitar semula demi menjaga alam sekitar.

“Bimbingan dan dorongan akan menjadikan amalan kitar semula ini sebagai satu budaya pada masa akan datang,” ujarnua lagi.

Antara barangan yang dicipta daripada botol

plastik seperti bunga hiasan, bekas penyimpanan, lampu, dinding, kotak bingkisan, tabung, pasu, tirai, jam dinding, rak surat khabar dan permainan kanak-kanak.

Josephine berkata, kesedaran kepentingan kitar semula terhadap masa depan yang lebih hijau, amat penting disemai dalam masyarakat terutamanya golongan muda.

“Ini akan menjadikan generasi akan datang sebagai wira kitar semula menggunakan botol plastik air mineral terpakai dan menukarnya kepada karya seni yang bukan saja unik, malah turut mempunyai kegunaan,” ujarnya lagi.

Katanya lagi, ini adalah komitmen berterusan dalam memupuk amalan kitar semula khususnya kepada generasi akan datang dalam mewujudkan masa depan yang mampan.

See author's posts


Muhyiddin yakin dapat sokongan untuk jadi PM ke-10

KUALA LUMPUR: Pengerusi Perikatan Nasional (PN) Tan Sri Muhyiddin Yassin yakin beliau mempunyai sokongan yang mencukupi daripada Ahli Dewan Rakyat untuk dilantik sebagai Perdana Menteri ke-10 oleh Yang di-Pertuan Agong di bawah Perlembagaan Persekutuan.

Muhyiddin berkata dalam pertemuan dengan Pengerusi Gabungan Parti Sarawak (GPS) Tan Sri Abang Johari Tun Openg dan Pengerusi Gabungan Rakyat Sabah (GRS) Datuk Seri Hajiji Noor hari ini, mereka telah menyatakan sokongan dan kepercayaan Ahli Dewan Rakyat daripada kedua-dua gabungan itu terhadap beliau.

“Beberapa orang Ahli Dewan Rakyat lain juga telah memberikan komitmen yang sama,” katanya menerusi kenyataan, hari ini.

Muhyiddin berkata perkara tersebut telah dilaporkan kepada Mesyuarat Majlis Tertinggi PN yang dipengerusikannya petang tadi.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti dan menamakan calon perdana menteri yang dipersetujui untuk membentuk kerajaan baharu sebelum 2 petang, esok.

Sehubungan itu, Istana Negara telah memohon kerjasama Yang Dipertua Dewan Rakyat Tan Sri Azhar Azizan Harun untuk meminta semua ketua parti dan gabungan parti politik terlibat mengemukakan cadangan gabungan parti-parti politik yang telah dipersetujui dan calon perdana menteri mereka kepada Istana Negara.

PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), Barisan Nasional (30), GPS (22), GRS (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.

Majoriti mudah untuk membentuk Kerajaan Persekutuan adalah 112 kerusi.– BERNAMA

See author's posts


Datuk Dr Muhammad Radzi dilantik Ketua Pengarah Kesihatan baharu

PUTRAJAYA: Datuk Dr Muhammad Radzi Abu Hassan dilantik sebagai Ketua Pengarah Kesihatan yang baharu berkuat kuasa Jumaat lepas, demikian umum Menteri Kesihatan Dr Zaliha Mustafa.

Dr Muhammad Radzi, 58, yang sebelum ini Timbalan Ketua Pengarah Kesihatan (Penyelidikan dan Sokongan Teknikal),  menggantikan Tan Sri Dr Noor Hisham Abdullah yang bersara wajib pada Jumaat selepas 35 tahun berkhidmat dengan Kementerian Kesihatan (KKM).

Dr Zaliha dalam satu kenyataan hari ini berkata, pelantikan Dr Muhammad Radzi adalah berdasarkan kelayakan dan pengalaman luas dalam bidang perkhidmatan kesihatan negara.

Dr Muhammad Radzi pernah berkhidmat sebagai Ketua Jabatan Perubatan di Hospital Sultanah Bahiyah, Kedah, Ketua Penyelaras Perubatan Negeri Kedah dan Ketua Pusat Penyelidikan Klinikal Kedah.

Beliau juga pernah berkhidmat sebagai Ketua Perkhidmatan Gastroentrologi dan Hepatologi dan menjadi pengerusi pentauliahan bidang kepakaran tersebut dari 2013 sehingga 2021.

“Saya yakin dengan pengalaman, pengetahuan dan kepakaran serta kredibiliti beliau mampu memberikan yang terbaik dan menjadi rakan pasukan bersama saya dalam memastikan matlamat dan agenda reformasi kesihatan negara dilaksanakan secara menyeluruh,” kata Dr Zaliha. – Bernama

See author's posts


Awang Tengah bantu petugas barisan hadapan

ADENG IDRUS

LAWAS: Petugas barisan hadapan Covid-19 daerah Lawas menerima sumbangan
daripada Timbalan Ketua Menteri merangkap ADUN Bukit Sari Datuk Amar Haji Awang
Tengah Ali Hasan di sini semalam.

Majlis penyerahan sumbangan itu diadakan di Pusat Khidmat Parti PBB
Cawangan Bukit Sari.

Pegawai Daerah Lawas Ladin Atok menyerahkan sumbangan berkenaan kepada
ketua-ketua jabatan dan agensi terlibat.

Turut hadir Setiausaha Parti PBB Cawangan Bukit Sari Awang@Ibrahim bin
Ahmat.

Awang Tengah yang juga Menteri Pembangunan Bandar dan Sumber Asli Kedua dan
Menteri Perdagangan Antarabangsa dan Industri, Terminal Perindustrian dan
Pembangunan Usahawan Sarawak merasa terharu dan berterima kasih atas
pengorbanan semua petugas di barisan hadapan.

Sumbangan yang dihulurkan diharap dapat membantu mereka dan keluarga dalam
berhadapan cabaran masa sekarang.

Awang@Ibrahim turut menyampaikan pesanan Awang Tengah yang semangatnya
sentiasa bersama petugas barisan hadapan dan seluruh penduduk Lawas.

Malahan, katanya, Awang Tengah juga amat teruja untuk balik bersama rakyat
di Lawas, tetapi atas nasihat dan mematuhi perintah yang dikeluarkan kerajaan,
maka beliau juga terikat dengan arahan kawalan pergerakan dan menghadiri majlis
yang melibatkan orang ramai.

Seterusnya beliau juga berpesan agar semua masyarakat berdoa mengikut
kepercayaan masing-masing supaya wabak ini berakhir cepat serta berdoa agar
seluruh penduduk di Lawas dilindungi Allah S.W.T.

Usaha juga dirangka untuk memanjangkan bantuan kepada penduduk Lawas yang
terjejas kesan daripada wabak Covid-19 ini.

Oleh itu, Awang Tengah menasihatkan seluruh penduduk Lawas untuk mematuhi
arahan kerajaan bagi memastikan penularan wabak itu dapat dikawal dengan cepat.

See author's posts


Trauma akibat cemuhan netizen

KUALA LUMPUR: Setiap kali terbaca mengenai identiti
pesakit Covid -19 yang didedah dan ditularkan menerusi media sosial, Ching
(bukan nama sebenar) bekas pesakit Covid-19, sememangnya amat terkesan dan
memahami perasaan mangsa.

Manakan tidak, beliau pernah melalui detik hitam itu,
apabila dirinya disahkan positif Covid -19, kira-kira dua bulan lalu.

Perkara yang amat ditakuti dan membebankan beliau ketika
itu, bukan sahaja keadaan kesihatan dirinya, tetapi persepsi masyarakat
terhadap beliau dan keluarga.

Meskipun kini sudah pulih sepenuhnya dan kembali
menjalani kehidupan normal, Ching, 33, masih trauma tatkala mengenangkan
pengalaman pahit sebagai pesakit Covid -19 yang pernah menjadi mangsa cemuhan
netizen.

“Netizen bertindak mencaci, menghina dan memarahi pesakit
(Covid -19) seolah-olah pesakit melakukan kesalahan besar. Apa salah kami
sampai dihukum begitu?” soal Ching setiap kali membaca cemuhan terhadap pesakit
Covid -19 di media sosial.

TRAUMA BERITA DITULARKAN

Ching, seorang eksekutif pemasaran tidak menyangka
kepulangannya dari China untuk menyambut Tahun Baharu Cina pada 1 Februari
lalu, bertukar menjadi mimpi ngeri.

Beliau mula mengalami sakit tekak dan demam dua hari
selepas pulang ke tanah air dan demam tidak kebah-kebah selama lima hari
sehingga menyebabkan beliau menjalani ujian saringan di sebuah hospital di
Selangor.

“Keesokan harinya pada 7 Februari, saya disahkan
positif Covid -19,” katanya kepada Bernama sambil menambah berita itu begitu
cepat tersebar dalam kalangan kawan-kawan sebelum sempat beliau memberitahu
anggota keluarga sendiri.

Sungguh tidak disangka, sepatutnya sokongan dan kata
semangat yang diharapkan daripada kawan-kawan, sebaliknya cemuhan dan kata-kata
sinis yang diterima beliau.

“Kau dah kena Covid -19?”, itu antara mesej WhatsApps
yang diterima ketika beliau dibawa menaiki ambulans ke Hospital Sungai Buloh.
Mesej berkenaan membuatkan beliau terkedu, kecewa dan tidak mampu membalasnya.

Menurut Ching, sepanjang menerima rawatan di hospital,
ada kawan yang menghubunginya untuk bertanyakan khabar dan ada juga memaklumkan
bahawa kes beliau itu ditularkan netizen termasuk mendedahkan identiti beliau
dan keluarga di media sosial.

“Saya cuba untuk tidak melayari Facebook (FB), namun
semua itu bukannya mudah, saya sering terkejut dari tidur, trauma dengan apa
yang terjadi terhadap diri ini, dan pernah terfikir untuk melarikan diri
daripada wad,” katanya yang turut risau akan keadaan ibu bapanya di kampung
ketika itu.

Namun, katanya beliau berusaha mengawal perasaan dan
berfikiran waras kerana bukan sahaja sedang berperang dengan virus Covid -19,
malah berusaha melawan persepsi negatif dan stigma masyarakat terhadap pesakit Covid
-19.

Menyedari betapa ‘berkuasanya” fitnah dan tohmahan yang
dilontarkan oleh netizen terutamanya ketika penularan pandemik ini, beliau
bertekad untuk pulih mengharungi dugaan ini.

Beliau juga bernasib baik kerana sentiasa mendapat
dorongan dan kata-kata semangat daripada petugas-petugas hospital yang
membuatkan beliau lebih cekal.

“Meskipun saya kini sudah sembuh, namun masih ada
jiran dan orang kampung melabelkan saya sebagai ‘pesakit yang pulang dari
China’, @ super spreader Covid -19′,” katanya menambah ada juga rakan-rakan
bergurau agar jangan mendekati beliau.

STIGMA MUDARATKAN KEADAAN

Mengulas mengenai stigma berkaitan Covid -19, pakar
khidmat kaunseling dan psikologi bebas Dr Wong Kok Fye berkata budaya
diskriminasi terhadap pesakit boleh memburukkan lagi keadaan termasuk menjejaskan
tahap kesihatan mental mereka.

Menurut beliau, kebanyakan netizen yang bertindak menular
atau mendedahkan identiti pesakit Covid -19 adalah kerana rata-ratanya tidak
dapat mengawal emosi dan perasaan marah.

“Ia secara tidak langsung menyebabkab berlakunya
kejadian buli siber terhadap pesakit Covid -19 dan pesakit bukan sahaja derita
dengan penyakit tetapi turut menghadapi tekanan perasaan dan mental.

“Apabila keadaan mental pesakit semakin serius, ada
yang mungkin sanggup membunuh diri ataupun mempunyai kecenderungan ‘membalas
dendam’ dan menjadi seorang ‘pembuli siber kerana mahu orang lain turut merasai
bagaimana sengsaranya dibuli,” katanya.

Jelas beliau, hakikatnya, pesakit Covid -19 amat
memerlukan sokongan moral bagi memulihkan kesihatan fizikal dan mental mereka,
selain bergantung kepada ubat-ubatan.

Menurut Dr Wong, stigma terhadap penyakit Covid -19 juga
menyebabkan ada dalam kalangan pesakit yang bergejala, tidak mahu menjalani
ujian saringan kesihatan kerana khuatir akan didiskriminasi masyarakat.

“Jika dibiarkan berlarutan, situasi ini bukan sahaja
memburukkan keadaan malah turut menyukarkan usaha membendung penularan wabak Covid
-19 kerana pesakit enggan memberi kerjasama dengan ‘frontliners’ seperti tidak
mahu dikuarantin ataupun berjumpa dengan doktor akibat stigma itu,” tambah
beliau.

Justeru, katanya, penting untuk media melaporkan berita
yang dapat memberi motivasi kepada pesakit Covid -19 ataupun pesakit dalam
siasatan (PUI) yang sedang dikuarantin.

“Misalnya, berita bekas pesakit Covid -19 yang
mendermakan plasma darah bagi membantu menghasilkan vaksin wabak itu, begitu
mendapat reaksi positif masyarakat.

“Berita seperti ini bukan sahaja dapat memotivasikan
pesakit malah mereka akan sudi bekerjasama dan seterusnya menggalakkan bekas
pesakit menyumbang semula kepada masyarakat,” katanya.

TALIAN KAUNSELING PESAKIT COVID-19

Seterusnya, Dr. Wong turut mencadangkan individu yang
mempunyai gejala wabak Covid -19 agar tidak segan untuk mendapatkan rawatan.

“Jangan fikir mengenai persepsi masyarakat, yang
penting mereka perlu menjalani rawatan bagi membantu mengekang dan memutuskan
rantaian jangkitan Covid -19 di negara ini,” katanya.

Menurut beliau, beberapa talian hotline sokongan emosi
dan psikososial disediakan bagi membantu individu yang mengalami gangguan emosi
atau tekanan perasaan sejak pelaksanaan Perintah Kawalan Pergerakan (PKP).

PKP yang pertama kali dikuatkuasakan pada 18 Mac lalu,
kini memasuki fasa keempat bermula 29 April dan dijadual berakhir pada 12 Mei
depan.

Antara talian berkenaan ialah Mercy Malaysia dan Pusat
Kesiapsiagaan dan Tindakan Cepat Krisis Kebangsaan (CPRC) di talian
03-29359935; Talian Kasih Hotline, Kementerian Pembangunan Wanita, Keluarga dan
Masyarakat di 15999 atau WhatsApp 019-261 5999; talian hotline Pertubuhan
Pertolongan Wanita (WAO) di 03-79563488 atau WhatApp 018-9888058.

– Bernama

See author's posts


S’wak belanjakan RM151 juta depani Covid-19

BINTULU: Sehingga Mei tahun ini, Kerajaan Sarawak telah membelanjaan sebanyak RM151 juta untuk menghadapi penularan wabak Covid-19.

Ketua Menteri Datuk Patinggi Abang Johari Tun Openg berkata, jumlah tersebut meningkat berbandang tahun 2020 hanya RM91 juta sahaja.

“Perbelanjaan pada tahun ini meningkat disebabkan beberapa langkah yang kita buat untuk membantu mengawal Covid-19,” katanya.

Beliau berkata demikian pada sidang media selepas menghadiri Taklimat Khas Situasi Pandemik Covid-19 di Bahagian Bintulu, semalam.

Menurutnya, kos sehingga bulan Mei itu turut membabitkan perbelanjaan di pusat-pusat kuarintin.

Sementara itu, beliau turut memaklumkan bahawa sebanyak RM3.66 juta diluluskan oleh Kerajaan Negeri untuk Jawatankuasa Pengurusan Bencana Bahagian (JPBB) Bintulu menerusi Pejabat Residen Bahagian Bintulu untuk mengawasi beberapa langkah penularan Covid-19.

“Kita juga mendapat pemintaan dari pihak Hospital Bintulu untuk membeli keperluan dan peralatan,”

“Kerajaan melulusan kesemua permohonan keperluan tersebut dengan anggaran bernilai RM5 juta untuk Hospital Bintulu,” katanya.

Dalam perkembangan sama beliau menyeru kerjasama semua pihak khususnya Ketua Masyarakat dan Tuai Rumah untuk memperketat Prosedur Operasi Standard menjelang perayaan Hari Gawai nanti bagi mengekang penularan wabak Covid-19.

Oleh ELLIE EDWARD

See author's posts


Aznil dan Danny kesusahan bukan penghalang kejayaan

KUCHING: Latar belakang keluarga yang lemah, sambungan internet yang tidak stabil dan gajet yang ketinggalan zaman bukanlah penghalang kepada kejayaan  dua pelajar dari Sarawak untuk cemerlang dalam pelajaran.

Mohd Aznil Ali, 18, dari Kampung Hilir, Kuala Matu berkata beliau terpaksa ponteng tiga bulan kelas dalam talian sebelum peperiksaan Sijil Pelajaran Malaysia (SPM) Februari tahun lalu kerana keadaan internet yang tidak stabil di kampungnya di daerah Matu di tengah Sarawak.

Katanya, selama tiga bulan, beliau hanya bergantung pada buku teks dan nota kuliahnya untuk disemak dan menggunakan aplikasi pemesejan untuk terus berhubung dengan guru dan rakannya.

“Akibatnya, saya ketinggalan dalam pelajaran, dan saya berasa cemas dan gelisah. Untuk mengejar ketinggalan, saya terpaksa belajar dua kali lebih gigih daripada orang lain,” kata Aznil.

Walaupun begitu, Aznil mendapat 9A dalam SPM. Beliau menerima tawaran biasiswa daripada PETRONAS, Sarawak Energy Berhad, Tenaga Nasional Bhd serta Majlis Amanah Rakyat.

Tetapi beliau memutuskan untuk memilih penajaan pendidikan PETRONAS dan melanjutkan pelajaran kejuruteraan kimia di Universiti Teknologi PETRONAS (UTP).

“Saya sangat gembira apabila menerima tawaran daripada PETRONAS kerana inilah yang saya sasarkan. Ia adalah impian seumur hidup saya untuk bekerja dengan PETRONAS suatu hari nanti,” katanya.

“Saya juga amat mengagumi presiden PETRONAS Tengku Muhammad Taufik. Saya ingin mengikuti jejaknya dan menjadi seperti yang berjaya.”

“Tiada sambungan internet di kampung kami. Walaupun ada, saya tidak akan dapat menikmatinya kerana kami tidak mempunyai telefon bimbit atau komputer ketika itu. Apa yang kami ada di rumah hanyalah sebuah set televisyen lama. Kami tidak mampu memberi kemewahan gaya hidup moden,” katanya.

Bapa Aznil, Ali Madi, 56, bekerja sebagai buruh manakala ibunya Umi Kalthum Abdul Kadir, 49, seorang suri rumah.

Walaupun dalam kesusahan, kedua-dua Ali dan Umi tidak pernah menghalang anak mereka untuk belajar.

“Mereka berkorban apa sahaja yang mereka ada untuk menyara pelajaran saya kerana mereka sedar itu satu-satunya cara untuk anak-anak mereka terlepas daripada kemiskinan dan mencari masa depan yang lebih baik. Ibu bapa meletakkan harapan tinggi kepada saya dan itu mendorong saya untuk melakukannya dengan baik,” kata Aznil.

Sementara itu, Danny Alister Joseph, 18, dari Desa Senadin, Miri, terpaksa menggunakan komputer riba lama untuk kelas dalam talian sebelum peperiksaan SPM.

“Saya menggunakan komputer riba berusia sedekad yang dibeli oleh ibu bapa saya untuk kami pada 2012 untuk menghadiri kelas dalam talian. Saya berkongsi dengan abang saya Dayrell Axcel yang berusia 14 tahun. Biasanya, komputer riba saya akan membeku atau ketinggalan semasa saya sedang melakukan tugas penting.

“Kadang-kadang ia secara rawak dimatikan sendiri dan mengambil masa yang lama untuk dimulakan semula. Ini membuatkan saya berasa tertekan dan kecewa. Apabila masalah itu berterusan, saya terpaksa meminjam telefon ibu saya untuk menyemak kerja rumah atau menghadiri kelas,” tambahnya.

Danny berkata, ibu bapanya bersusah payah meletakkan makanan di atas meja. Bapanya, Joseph Bakak, 47, seorang pemandu bas dan ibunya, Helen Rantai, 48, seorang kerani, terpaksa mengambil pemotongan gaji kerana syarikat tempat mereka bekerja terjejas oleh pandemik Covid-19.

Di sebalik kesulitan kewangan keluarganya, Danny berjaya memperoleh 9A dalam peperiksaan SPMnya dan memenangi Tajaan Pendidikan PETRONAS untuk melanjutkan pengajian asasi dan ijazah kejuruteraan di UTP. Pada masa ini, Danny sedang menjalani program asas universiti sebelum melanjutkan pengajian ke peringkat ijazah dalam kejuruteraan mekanikal.

“Suatu hari nanti, saya mahu menjadi jurutera dalam bidang mekanikal dan bekerja untuk mana-mana syarikat terkemuka di Malaysia. Saya juga mungkin memulakan perniagaan saya sendiri dan menjadi seorang usahawan.

“Berasal daripada keluarga berpendapatan rendah, tajaan ini amat bermakna buat saya. Saya bersyukur kerana diberi peluang ini dan pastinya dapat meringankan beban kewangan ibu bapa saya. Impian saya adalah untuk menyara keluarga saya dan meningkatkan kualiti hidup mereka,” kata Danny.

Aznil dan Danny adalah antara 51 pelajar Sarawak yang terpilih untuk menyertai Program Penajaan Pendidikan PETRONAS (PESP) 2021.

Pada tahun ini, PETRONAS memperuntukkan lebih RM120 juta untuk menaja 301 pelajar di seluruh negara untuk melanjutkan pengajian tinggi mereka di peringkat tempatan dan antarabangsa dalam pelbagai disiplin akademik, termasuk Biokimia, Pentadbiran Perniagaan (Pemasaran & Perdagangan) serta Sains Alam Sekitar yang menyokong agenda tenaga bersih dan kelestarian PETRONAS.

Sejak 1975, PETRONAS telah membelanjakan lebih RM3.3 bilion untuk menaja lebih 37,000 rakyat Malaysia untuk melanjutkan pelajaran ke peringkat tinggi di universiti tempatan terkemuka serta institusi terkemuka di Australia, Kanada, China, Jepun, New Zealand, United Kingdom dan Amerika Syarikat.

Oleh JEAKQLEYN YACHO

See author's posts


Tagih ‘tuah’ warna hitam

SARAWAK United FC (SUFC) telah memilih warna hitam sebagai jersi ketika beraksi di tempat sendiri (tuan rumah) dalam mengharungi aksi pusingan kedua kempen Liga Premier 2021.

Presiden SUFC, Datuk Posa Majais berkata, pemilihan tema jersi utama berwarna hitam telah mengingatkan kembali kepada perjuangan wira-wira bola sepak Sarawak era Ngap Sayot dan Bujang Senang sekitar 1980 sehingga 90-an.

“Tercetusnya idea rekaan jersi baharu SUFC kali ini tercetus daripada sejarah pasukan Sarawak itu sendiri.

“Jersi utama kami berwarna hitam ini telah mengingatkan kita kembali kepada detik mitos kucing hitam pada zaman 80-an dahulu, yang mana terdapat tuduhan pSarawak menggunakan ‘tangkal’ atau ilmu hitam oleh lawan mereka pada ketika itu.

“Antara yang terkenal ialah mitos kucing hitam,” katanya semasa ditemubual pada rancangan Borak Teh C Peng di TVS, Selasa lalu.

Posa berkata terdapat kepercayaan di kalangan pemain dan penyokong lawan pada ketika itu bahawa Sarawak sedang menggunakan ilmu hitam untuk menang sekiranya seekor kucing hitam tiba-tiba muncul di Stadium Negeri semasa perlawanan berlangsung.

“Dalam mengejar kejayaan, kita tidak boleh lupakan sejarah dan asal usul kita. Tema jersi home Sarawak terbaharu ini telah mengingatkan kita kembali kepada perjuangan wira-wira bola sepak Sarawak terdahulu,” ujarnya.

Menyentuh mengenai reka bentuk jersi baharu SUFC, Posa menjelaskan jersi berkenaan mempunyai motif yang lebih menyerlah tanpa melupakan elemen-elemen kebudayaan negeri ini.

“Rekaan jersi baharu ini mempunyai Terabai atau Perisai orang Dayak. Ia merupakan salah satu warisan kebudayaan kita di Sarawak ini.

“Seperti sedia maklum, setiap motif pada Terabai itu mempunyai maksudnya tersendiri, dan Sarawak United FC menyerlahkan Terabai itu sebagai tanda pasukan ini akan bermati-matian menjaga maruah negeri kita serta mempertahankan negeri kita ini,” katanya.

Posa turut mendedahkan rekaan jersi baharu SUFC bukanlah direka oleh orang perseorangan, individu atau malah beliau sendiri, namun ia telah direka oleh satu keluarga besar yang merangkumi setiap bahagian di Sarawak.

“Tidak ada seseorang yang spesifik dalam kejayaan rekaan jersi baharu ini. Rekaan kali ini atas kejayaan dan usaha sesama keluarga SUFC.

“SUFC adalah satu keluarga besar yang merangkumi setiap bahagian di Sarawak. Pencetusan idea dan pengeluaran jersi kali ini mengambil kira budaya kita, kejayaan lama kita dan paling penting usaha untuk menaikkan semula kegemilangan bola sepak Sarawak,” tegasnya sambil menambah slogan baharu SUFC bagi musim ini iaitu ‘Encang Sampe Champion’.

Ditanya mengenai perancangan masa hadapan bagi Sarawak United FC, Posa menjawab bagi perancangan jangka pendek pasukan iaitu misi menjuarai Liga Premier 2021, sekali gus mara ke pentas Liga Super musim depan.

“Perancangan jangka panjang SUFC adalah untuk menjadi kelab bola sepak yang stabil dan boleh secara konsisten mencabar mana-mana pasukan ternama dalam arena bolasepak Malaysia.

“Kita perlu realistik, SUFC masih jauh di belakang. Tetapi dengan sokongan semua pihak dan pemegang taruh, sedikit demi sedikit, kita akan kembali membawa kejayaan kepada negeri Sarawak,” tambahnya.

Posa berkata SUFC berbangga kerana menjadi antara pasukan pertama yang ditaja khususnya oleh Stesen televisyen.

“Kehadiran TVS sebagai rakan tajaan SUFC membolehkan kita dapat menyampaikan maklumat terus kepada rakyat Sarawak. TVS is for the Sarawak people.. sama seperti SUFC ini adalah untuk rakyat Sarawak,” ujar Posa.

Jersi baharu SUFC telah menampilkan tiga elemen warna berbeza iaitu, warna hitam yang akan digunakan untuk perlawanan dilaman sendiri, warna biru untuk perlawanan ditempat lawan, berbanding warna merah yang merupakan jersi ketiga untuk skuad kendalian E. Elavarasan musim ini.

Oleh ADI SAFARMAN

See author's posts


Teknologi fertigasi terbukti berkesan

TANJUNG MANIS: Penanaman secara fertigasi merupakan kaedah penanaman baharu yang menarik minat usahawan dan petani moden yang terlibat dalam bidang pertanian.

Teknologi fertigasi telah terbukti memberi kesan yang baik pada tanaman cili dan sayur-sayuran.

Permintaan petani dan usahawan untuk menggunakan sistem ini semakin meningkat, terutama untuk penanaman cili.

Menariknya, kaedah penanaman cili secara fertigasi tidak memerlukan tapak yang luas, sangat bersistematik dan menjimatkan kos.

Selain itu, penanaman cili secara fertigasi juga mampu menambah pendapatan kepada usahawan dan petani.

Malah, ia juga boleh diusahakan di kawasan lapang ditepi rumah sahaja.

Hobi dan minat mendalam Wanita PBB Ranting Kampung Jerijeh dengan penanaman cili secara fertigasi kini ternyata membuahkan hasil lumayan.

Ia dijalankan secara berkumpulan dan membuahkan hasil lumayan, sekali gus menyerlahkan potensi besar kaedah tanaman cili fertigasi pada masa depan.

Segalanya bermula setelah Wanita Parti Pesaka Bumiputera Bersatu (PBB) Ranting Kampung Jerijeh menjalani Kursus Penanaman Cili Secara Fertigasi yang merupakan anjuran Pusat Khidmat PBB N41 Kuala Rajang, tahun lalu.

Sebanyak empat rumah SPH disedia- kan untuk penanaman cili secara fertigasi di Kampung Jerijeh yang berkeluasan 12,800 kaki persegi.

Namun buat masa ini, hanya tiga rumah SPH berkeluasan 9,600 kaki persegi digunakan untuk penanaman cili secara fertigasi dan mengandungi 2,160 polibeg cili.

Isnin lalu, Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh telah menjalankan lawatan dan tinjauan di tapak penanaman cili tersebut.

Beliau melahirkan perasaan bangga dan gembira dengan usaha penanaman cili fertigasi yang dilakukan oleh Wanita PBB Ranting Kampung Jerijeh.

Datu Len yang juga merupakan Ahli Dewan Undangan Negeri (ADUN) Kuala Rajang turut meninjau hasil tanaman cili fertigasi yang diusahakan oleh seorang penduduk yang terawal menggunakan kaedah penanaman cili fertigasi.

Norida Buyu hingga kini telah menanam lebih 500 pokok cili di halaman rumahnya dan mampu mengeluarkan hasil lumayan untuk menjana pendapatan keluarganya.

Oleh EARL ANEK

See author's posts


Menyingkap Sejarah Sibu

SIBU merupakan salah sebuah bandar yang penting di Sarawak. Terletak di antara Sungai Rejang dan Sungai Igan, Sibu merupakan pusat pentadbiran bagi Bahagian Sibu.

Sibu mempunyai sejarah tersendiri dalam sejarah Sarawak. Perkembangannya dari abad    ke-19 sehingga kini telah membentuk bandar tersebut sebagai bandar mempunyai pelbagai pengalaman sejarah yang penting.

Bermula

Jikalau menjejak sejarah Sibu ini, ia hanya dapat dikesan menerusi laporan-laporan kerajaan menerusi Sarawak Gazette dan tulisan-tulisan orang Barat. Sumber ini dikemaskan lagi dengan sumber lisan penduduk tempatan di Sibu.

Pada asalnya, Sibu dikenali sebagai Maling.  Nama ini diambil sempena nama sebuah tanjung berdepan dengan bandar tersebut, iaitu Tanjung Maling.

Manakala nama Sibu pula diambil sempena nama buah yang dikenali sebagai Sibau oleh penduduk tempatan. Sekitar tahun 1873, nama ini telah diguna pakai bagi merujuk kepada bandar tersebut.

Perluasan Wilayah Brooke

Bandar ini mula mendapat perhatian apabila Kerajaan Brooke mengadakan usaha untuk meluaskan wilayahnya. Krisis di Mukah yang berlaku pada tahun awal 1860-an membolehkan campur tangan Brooke di Mukah.

Krisis ini membawa kepada penyerahan Mukah hingga ke Tanjung Kidurong kepada Kerajaan Brooke. Penyerahan ini secara tidak langsung menjadikan Sibu sebahagian daripada wilayah Sarawak. Bahagian ini dinamakan sebagai Bahagian Ketiga dan Sibu dipilih sebagai pusat pentadbirannya pada tahun 1873.

Kehadiran pentadbiran Brooke di Sibu telah menghadapi tentangan daripada penduduk tempatan. Panglima Lintong pernah merancang menyerang kubu Brooke di Sibu.  Serangan ini tidak berlaku dan pentadbir Brooke terselamat daripada serangan tersebut.

Penduduk

Sebelum Sibu menjadi salah sebuah bandar besar, ia merupakan sebuah perkampungan kecil yang didiami oleh orang Melanau. Orang Melanau membina penempatan awal di Seduan (kini dikenali sebagai Sungai Merah), sebelum mendirikan beberapa buah kampung baharu seperti Kampung Nangka.

Orang Melayu juga mendirikan penempatan mereka di beberapa buah kawasan di pesisir Sungai Rejang. Antara kampung-kampung yang dirikan oleh mereka termasuklah Kampung Nyabor dan Kampung Datu.

Sementara itu, migrasi orang Iban ke Sibu membawa kepada beberapa penempatan mereka di sekitar Sibu. Mereka mendirikan rumah panjang dan melakukan kegiatan bercucuk tanam, selain mengutip hasil hutan.

Masyarakat Cina pula datang ke Sibu agak lewat. Pada awalnya, orang Cina dialek Hokkien merupakan penduduk Cina pertama menetap di Sibu. Kemunculan masyarakat Cina di Sibu ini dilambangkan dengan pembinaan sebuah Tua Pek Kong di tepi Sungai Rejang.

Pada tahun 1901 pula, masyarakat Cina dialek Foochow telah datang beramai-ramai ke Sibu.  Pada asalnya, mereka yang ditempatkan di Rajang untuk tujuan penanaman padi, telah meluaskan corak ekonomi mereka kepada pelbagai aktiviti ekonomi komersial.

Kedatangan kuasa Barat di Sarawak juga membawa bersama-sama anggota polis berketurunan Sikh di Sibu. Mereka telah mendirikan Gudhwara pada tahun 1928.  Masyarakat ini masih kekal tinggal di Sibu sehingga ke hari ini.

Keberadaan pelbagai kaum di Sibu ini tidak menimbulkan konflik. Malahan  membawa kepada pertembungan budaya yang harmoni. Kesemua mereka ini juga membantu meningkatkan kemajuan Sibu sebagai sebuah kawasan ekonomi yang penting di tengah Sarawak.

Cabaran

Pertambahan penduduk Sibu ini membawa kepada kemajuan bandar tersebut. Ramai pengumpul hasil hutan membawa hasil dagangan mereka ke Sibu untuk ditukar dengan keperluan barangan harian.  Hal ini membawa kepada terdirinya rumah-rumah kedai yang dibina menggunakan papan.

Kepesatan bandar Sibu berkembang ini diikuti dengan musibah apabila berlaku kebakaran besar yang memusnahkan bazar Sibu pada tahun 1889. Selepas dibaik pulih bazar tersebut, muncul pula kebakaran kedua pada tahun 1901.

Kebakaran ini hampir memusnahkan bazar tersebut. Namun demikian, bazar tersebut dapat dibangunkan semula. Pada 7 Mac 1928, sekali lagi kebakaran berlaku di bazar. Kebakaran ini juga membawa kepada kemusnahan terhadap bazar tersebut, tetapi tiada berlaku kehilangan nyawa.

Namun, Sibu tetap bangkit semula apabila usaha membina semula rumah-rumah kedai ini dilakukan. Selain kebakaran, berlaku juga wabak kolera pada tahun 1902.  Pada 3 Mac 1928 pula, terdapat kejadian pergaduhan antara orang Foochow dan Hailam. Pergaduhan ini dapat dileraikan dengan tiada pihak mendapat kecederaan. Walaupun masalah ini membawa kepada kelembapan sedikit kemajuan Sibu, tetapi semangat tinggi penduduk tempatan tidak luntur dan terus memajukan bandar tersebut.

Kemajuan

Hal ini boleh dilihat dengan kemajuan pesat berlaku di Old Street, iaitu pusat bandar itu.  Kemunculan Blacksmith Road pula mencerminkan nama jalan itu sebagai pusat membaiki barangan besi yang rosak.

Walaupun jalan air sebagai jalan utama menghubungi Sibu ketika itu, tetapi awal tahun 1900-an, telah adanya kenderaan bermotor yang dimiliki oleh pegawai Barat.  Kereta-kereta ini memudahkan mereka untuk berulang-alik dari rumah mereka ke kawasan bandar.

Pada akhir tahun 1920-an, sebuah dermaga konkrit dibina untuk membantu kapal dagang berlabuh dan proses mengangkut barangan ke pelabuhan. Bagi mengelakkan kebakaran berlaku, maka bangunan kedai baharu dibina menggunakan batu-bata. Terdapat 51 buah kedai-kedai ini telah dibina menggunakan batu-bata selepas kebakaran pada tahun 1928.

Perkembangan pada tahun 1930-an pula menyaksikan pembinaan kilang arak, pembinaan bangunan sekolah dan stor Jabatan Kerja Raya. Tambahan daripada itu, terdapat juga pembinaan berek polis, rumah kastam dan pusat pemyembelihan babi. Salah satu lagi perkembangan berlaku pada tahun 1930-an adalah pembinaan Hospital Lau King Howe.

Kepesatan Sibu juga ditandakan dengan munculnya beberapa hotel di bandar tersebut seperti Hotel Publico.  Beberapa kelab-kelab rekreasi juga ditubuhkan.

Penduduk Sibu juga mengalami kemajuan dengan adanya usaha membekalkan elektrik untuk bandar tersebut. Peringkat awal bekalan elektrik ini dinikmati oleh pegawai Barat.  Perkhidmatan ini bermula secara beransur-ansur dibekalkan kepada penduduk tempatan. Pada tahun 1930, dilaporkan seramai 47 pengguna menggunakan kemudahan ini.

Bekalan air bersih juga mula dinikmati oleh penduduk kampung pada masa tersebut. Mesin pengepaman diperkenalkan, tetapi penggunaannya agak terhad mengikut jam-jam tertentu.

Semasa pendudukan Jepun, Sibu menghadapi masalah dalam pembangunannya kerana semasa zaman perang, hubungan Sibu dengan dunia luar terputus, kecuali dengan Jepun.  Pada akhir-akhir perang pula, Sibu mengalami kemusnahan di beberapa tempat ekonominya. Namun, Sibu tetap bangkit semula selepas perang.

Pembinaan Semula

Sibu mengambil masa agak lama untuk memulihkan sektor ekonominya.  Hanya pada tahun 1947, pengangkutan air di Sibu mencapai tahap memuaskan.

Selain jalan air, Sibu juga mempunyai landasan kapal terbang. Landasan ini pada awalnya dibina oleh tentera Jepun, tetapi telah musah akibat serangan daripada tentera Berikat. Sibu kembali mempunyai landasan kapal terbang pada tahun 1952.

Hari ini, Sibu tetap megah sebagai salah sebuah bandar terpenting di Sarawak. Banyak pembaharuan dan pembangunan telah mengubah wajah bandar tersebut menjadi sebuah bandar yang moden dan berdaya saing.

See author's posts


Bayaran STR dikredit ke akaun bank penerima mulai Rabu ini

KUALA LUMPUR: Bayaran Sumbangan Tunai Rahmah (STR) fasa dua akan dikreditkan ke akaun bank penerima berdaftar secara berperingkat mulai 5 April ini, menurut Kementerian Kewangan (MoF).

MoF dalam kenyataan hari ini memaklumkan pembayaran STR fasa dua yang melibatkan nilai RM1.26 bilion itu akan disalurkan kepada 8.7 juta penerima golongan B40.

Menurut kenyataan itu, penerima STR di kawasan pedalaman termasuk Sabah dan Sarawak yang mempunyai akaun bank atau tiada akaun bank akan turut menerima pembayaran tersebut pada tarikh yang sama.

“Semakan status pembayaran boleh dibuat mulai pada tarikh sama dan penerima STR yang tiada akaun bank juga boleh membuat penunaian di Cawangan Bank Simpanan Nasional (BSN) mulai 5 April.

“Dengan pembayaran ini, sejumlah RM2.93 bilion peruntukan STR dibayar kepada golongan B40 pada  2023,” menurut kenyataan itu.

Sementara itu, bagi pembayaran fasa tiga dan empat akan dilaksanakan mengikut jadual ditetapkan iaitu pada Julai dan November ini, dengan mengambil kira permohonan baharu atau kemas kini STR yang diterima semasa tempoh permohonan dan pengemaskinian.

Sehingga 31 Mac lepas, sebanyak 714,918 permohonan baharu dan 2,618,104 permohonan kemas kini diterima dan akan melalui proses verifikasi sebelum diluluskan mengikut kategori kelayakan STR.

Maklumat lanjut berkaitan pembayaran itu boleh dirujuk kepada soalan lazim (FAQ) di portal rasmi STR melalui pautan https://bantuantunai.hasil.gov.my

Sebelum ini, Perdana Menteri Datuk Seri Anwar Ibrahim mahukan supaya pembayaran STR fasa dua diselesaikan pada pertengahan Ramadan atau sekurang-kurangnya awal April, sebelum sambutan Aidilfitri. – Bernama

See author's posts


Semarakkan sambutan Hari Kebangsaan

LAMBAIAN KELUARGA MALAYSIA … Perdana Menteri Datuk Seri Ismail Sabri Yaakob (tengah) hadir pada majlisPelancaran Bulan Kebangsaan dan Kibar Jalur Gemilang 2022 di Dataran Putra semalam. • Foto BERNAMA

PUTRAJAYA: Perdana Menteri Datuk Seri Ismail Sabri Yaakob berkata sambutan Hari Kebangsaan dan Kibar Jalur Gemilang diadakan bagi memperingati perjuangan kebebasan yang dikecapi Keluarga Malaysia dalam mengurus pentadbiran negara sendiri setelah dijajah kuasa asing.

Melancarkan Bulan Kebangsaan dan Kibar Jalur Gemilang 2022 di Dataran Putrajaya di sini semalam, Ismail Sabri berkata walaupun tidak lagi dibelenggu penjajah, namun Keluarga Malaysia sentiasa berdepan dengan cabaran yang datang dari luar yang boleh menggugat keharmonian yang terjalin selama ini.

Beliau berkata pandemik Covid-19 merupakan cabaran paling besar kepada Malaysia dan seluruh dunia sejak dua tahun lepas, namun Malaysia dapat mengharunginya dengan baik disebabkan tindakan dan langkah-langkah tegas yang diambil kerajaan dalam menanganinya.

“Kini, kita dalam fasa peralihan ke endemik dan tanda-tanda pemulihan ekonomi kelihatan menjadi nyata dan KeluargaMalaysia mula kembali menikmati kesejahteraan hidup seperti sediakala,” katanya.

Ismail Sabri berkata sambutan Hari Kebangsaan dan Hari Malaysia tahun ini bertemakan ‘Keluarga Malaysia Teguh Bersama’ amat bersesuaian dengan iltizam dan konsep keharmonian sebuah keluarga besar yang hidup aman damai dan bersatu padu dalam keterangkuman, kebersamaan dan kesyukuran.

“Semangat ‘Keluarga Malaysia Teguh Bersama’ ini wajar disemarakkan dan dihayati oleh masyarakat dalam usaha kitamenyejahterakan kehidupan rakyat ketika keadaan ekonomi negara dan dunia berdepan cabaran,”katanya.

“Saya yakin, apabila kita melakukannya secara bersama-sama, tiada siapa yang mampu mengganggu gugat keteguhanKeluarga Malaysia. Bak kata perumpamaan ‘segenggam lidi sukar dipatahkan berbanding sebatang lidi’,” katanya.

Ismail Sabri juga mahu Keluarga Malaysia menyematkan di hati dengan semangat patriotisme untuk mempertingkatkan lagi keamanan,kemakmuran dan kesejahteraan demi negara tercinta.

Perdana Menteri dalam pada itu menyeru Keluarga Malaysia menyemarakkan sambutan Hari Kebangsaan tahun ini dengan mewarnai dan menghiasi setiap premis dengan Jalur Gemilang bagi mencerminkan rasa cintakan tanah air.

Selain mengibar Jalur Gemilang,katanya cara lain untuk membuktikan cinta kepada negara termasuk mengamalkan nilai-nilai murni dalam diri, bekerjasama dan mengamalkan toleransi, mendukung segala inisiatif kerajaan dan amalan menyebarkan berita yang benar dan sahih.

Perdana Menteri berkata gejala menyebarkan berita palsu atau berita tidak benar terutamanya menerusi media sosial harus dikawal dan dibendung sebelum ia menjadi satu amalan yang boleh memporak-perandakan kesejahteraan Keluarga Malaysia.

“Gunakanlah media sosial secara berhemah untuk menyemarakkan sambutan Bulan Kebangsaan dengan ucapan-ucapan murni kepada rakan taulan, majikan dan keluarga sendiri,” katanya.

Terdahulu, Ismail Sabri bersama anggota Jemaah Menteri termasuk Menteri Komunikasi dan Multimedia (MenKOMM) Tan Sri Annuar Musa menyertai lebi 15,000 Keluarga Malaysia berjalan secara santai sejauh 2.7 kilometer dalam program Berjalan Teguh Sama.

Mengenai program yang diadakan sempena pelancaran Bulan Kebangsaan dan Kibar Jalur Gemilang, Ismail Sabri berkata kehadiran yang ramai menunjukkan kebersamaan Keluarga Malaysia di negara ini.

“Sejujurnya, saya amat gembira pagi ini… tahniah kepada Keluarga Malaysia yang hadir bersama-sama pada pagi ini…kehadiran begitu ramai berjalan bersama-sama menunjukkan kebersamaan kita sebagai Keluarga Malaysia.

“Inilah sebenarnya rencah syarat dan ciri yang menyebabkan kita di Malaysia mampu hidup bersama dan kekal utuh pertahankan negara,” katanya.

Program Berjalan Teguh Bersama berkonsepkan aktiviti berjalan beramai-ramai secara santai bermula dari Dataran Putra hingga Istana Kehakiman di sini itu, membawa mesej semangat perpaduan dan kebersamaan rakyat Malaysiaadalah satu daripada inisiatif bagi mendukung aspirasi Keluarga Malaysia. – Bernama

See author's posts


Hanya 100 orang dibenar hadiri Misa Ahad

KUCHING: Umat gereja kekal hanya seramai 100 orang untuk menghadiri Misa Ahad di gereja pada minggu pertama ini, kata Uskup Agung Gereja Roman Katolik Kuching Rev Simon Poh.

Beliau berkata secara umum, pematuhan garis panduan (SOP) juga dipatuhi.

“Kumpulan perkhidmatan gereja yang terdiri daripada kumpulan pelayanan melakukan tugas seperti memeriksa suhu badan serta mengiringi umat ke tempat duduk serta kerja-kerja pembasmian kuman disiapkan sejak hujung minggu lalu.

“Oleh yang demikian, misa hujung minggu ini sangat lancar. Kami masih mengekalkan 100 orang ketika ini kerana ini adalah hujung minggu pertama kami meneruskan Misa,” katanya kepada pemberita semalam.

Beliau berkata untuk hujung minggu ini, semua Gereja Katolik di Keuskupan Agung Kuching mengambil sumbangan kolekti untuk kerja-kerja bantuan bencana Beirut.

“Derma kami akan dihantar bersama-sama dengan kolekti dari seluruh gereja Katolik Malaysia. Ia adalah satu perkara penting bagi orang Kristian untuk bersedia memberikan pertolongan.

“Walaupun kita berjuang mengumpul dana, kita selalu dapat melepaskan kemiskinan kita dan menyumbang ke arah peningkatan dan menyokong mereka yang menderita dan memerlukan.

“Apabila kita diberkati oleh Tuhan, kita juga harus murah hati dalam memberkati orang lain,” katanya.

Beliau berkata semua gereja kini dibuka untuk Misa Minggu, bermula semalam.

Oleh Alexandra Lorna

See author's posts


DUN Mambong pengeluar kopi terbesar di Sarawak

PADAWAN: Kawasan Dewan Undangan Negeri (DUN) Mambong bakal menjadi pengeluar utama terbesar kopi di negeri ini.

Ahli Dewan Undangan Negeri (ADUN) Mambong, Datuk Dr. Jerip Susil menyasarkan kawasan Mambong sebagai pengeluar produk utama berasaskan kopi terbesar di Sarawak dengan projek tanaman kopi bermutu tinggi seperti Liberica, Arabica dan Robustar.

Beliau berkata, kawasan Mambong masih mempunyai tanah pertanian yang belum dibangunkan malah tanah terbiar ditumbuhi dengan semak samun.

“Tanaman kopi secara berkelompok harus dilaksanakan bagi mengurangkan kebergantungan kepada sumber kopi dari luar negara.

Kawasan Mambong juga didapati sesuai untuk tanaman kopi.

“Selama ini Sarawak telah mengimport lebih 10 ribu tan kopi sebulan dari Kalimantan, Indonesia setiap tahun,” katanya di Majlis Perasmian Agriculture Community Outreach Programme (AgriCOP) di sini, semalam.

Jerip berkata, bengkel yang dibuat menerusi program AgriCOP itu memberi penekanan kepada produk yang berasaskan kopi yang mana dilihat mempunyai nilai komersial dan permintaan yang tinggi di pasaran tempatan.

Pada majlis sama, beliau turut menyampaikan dana sebanyak RM20, 000 masing-masing kepada Ladies Guild St. Augustine dari Kampung Danu dan Biro Wanita dari Kampung Emperoh Gerung.

Seterusnya RM10,000 masing-masing kepada PBBP dan Persatuan Belia kampung Sitang serta RM4,000 kepada Jawatankuasa Kemajuan dan Keselamatan Kampung (JKKK) Kampung Bra’ang Payang.

Oleh Jeakqleyn Yacho

See author's posts


STATOS, Singapura jalin kerjasama

KUCHING: Pejabat Perdagangan dan Pejabat Pelancongan Singapura (STATOS) & Bountiful Harvest Pte Ltd akan bekerjasama dengan veteran Makanan dan Minuman (F & B) Singapura penganjur pameran, rancangan Singapore Food, untuk membawa jenama Sarawak kepada pengguna Singapura melalui E-Shop.

Menurut Ketua Pegawai Eksekutif STATOS, Chew Chang Guan berkata, objektif utama E-shop dibuat adalah untuk menjana dan meningkatkan perdagangan eksport di negeri ini ke Singapura dan seterusnya ke luar negara.

Singapore Food Shows e-Shop adalah satu platform yang tepat untuk melancarkan produk premium Sarawak kepada pengguna di Singapura.

“Objektif ini selaras dengan visi Sarawak untuk menjadi eksport domestik terbesar dan untuk menjadi pengeksport makanan utama menjelang tahun 2030.

Katanya, Bountiful Harvest Pte Ltd adalah milik Sarawak, pengimport produk pertanian dan makanan F&B di Singapura akan mengambil bahagian sebagai salah satu vendor utama di E-shop Singapore Food Shows yang akan datang.

“Bountiful Harvest Pte Ltd ini bertindak sebagai pengedar, syarikat itu akan mengimport ke Singapura dan beberapa jenama F&B Sarawak seperti MUSC Sarawak Laksa Paste, Rajaborneo Honey, Qin Yan Lin Bird Nest, KOPIMAS, LECOS, KokoRich dan 2bi.

“Jenama-jenama ini akan membuat kemunculan sulung produk mereka di E-shop Singapore Food Shows di samping mempromosi dan membuat kempen pemasaran selama sebulan secara khusus,” jelasnya.

Dalam pada itu, usaha pemasaran digital ini adalah lanjutan dari perjalanan transformasi digital Sarawak dengan memberi peluang kepada perniagaan dan jenama tempatan memasuki pasaran global dan membantu membuka perdagangan pelancongan kita.

“Kami ingin memastikan bahawa seluruh warga Singapura mengetahui produk pertanian dan F&B di Sarawak sangat berkualiti dan sangat dinanti-nantikan.

“Oleh itu, kami menyeru agar semua bakal pengeksport dan pengeluar produk F&B tempatan di negeri ini untuk menghubungi pihak kami untuk mendapatkan maklumat lanjut.” Katanya.

Oleh Jeakqleyn Yacho

See author's posts


Lapan maut, enam hilang Kapal tangki, kargo bertembung

SHANGHAI: Lapan orang disahkan meninggal dunia dan enam yang lain masih hilang setelah kapal tangki minyak bertembung dengan kapal kargo berhampiran muara Sungai Yangtze, kata pihak berkuasa maritim di Shanghai.

Kemalangan berlaku pada jam 3:39 pagi Khamis, ketika sebuah kapal tangki minyak yang membawa kira-kira 3,000 tan petrol bertembung dengan sebuah kapal kargo yang penuh dengan pasir dan batu kelikir kira-kira 1.5 batu nautika di sebelah tenggara muara, menyebabkan kebakaran di dek kapal tangki dan yang terakhir tenggelam. Tiga orang berjaya diselamatkan selepas kemalangan itu.

Anggota kecemasan menaiki kapal tangki dan menemui lapan mayat pada Sabtu pagi selepas api berjaya dikawal.

Penyelamat meneruskan pencarian orang yang hilang. Lima belas kapal dan dua pesawat telah bergabung dalam usaha menyelamat dan mencari.

Siasatan mengenai punca perlanggaran sedang dijalankan.-AFP

See author's posts


Minat Turki wujudkan hubungan perdagangan langsung dialu-alukan

KUNJUNGAN HORMAT… Duta Besar Turki ke Malaysia Dr Merve Safa Kavakci menyampaikan cenderahati kepadaKetua Menteri Sabah Datuk Hajiji Noor selepas membuat kunjungan hormat di Menara Kinabalu, baru-baru ini.• Foto BERNAMA

KOTA KINABALU: Kerajaan Sabah mengalu-alukan minat yang ditunjukkan oleh Turki untuk mewujudkan hubungan perdagangan secara langsung dengan negeri itu, kata Ketua Menteri Datuk Hajiji Noor.

“Kami mengalu-alukan idea itu dan kerajaan Sabah akan melakukan yang terbaik untuk memudahkan pelaburan dari Turki,” katanya dalam satu kenyataan yang dikeluarkan selepas mengadakan pertemuan dengan Duta Besar Turki ke Malaysia, Dr Merve Safa Kavakci di Menara Kinabalu di sini, baru-baru ini.

Pada pertemuan itu, Kavakci memberitahu Hajiji bahawa Turki menganggap Sabah sebagai pintu masuk ke rantau ASEAN dan bukan hanya sebagai salah satu negeri di Malaysia semata-mata.

Beliau berkata, delegasi perniagaan Turki akan melawat Kuala Lumpur pada Mac dan beberapa ahli perniagaan itu akan datang ke Sabah untuk mencari usaha pelaburan.

Kavakci berkata, selain inisiatif perdagangan dan pendidikan, beliau berhasrat untuk mempromosikan tarikan pelancongan Sabah bukan sahaja di Turki tetapi juga dalam kalangan negara jiran yang mempunyai hubungan dengan Turki.

Rombongan duta besar itu termasuklah Kaunselor Perdagangan Elif Haliloglu Gungunes, Kaunselor Hal Ehwal Maklumat dan Pelancongan Begum Sahin, Setiausaha Kerajaan Negeri Sabah Datuk Safar Untung, Ketua Pegawai Eksekutif Invest Sabah Datuk Madiyem Layapan dan Pengarah Unit Perancang Ekonomi Sabah Jamine Teo.- Bernama

See author's posts


SABERKAS bertahan, pentadbiran tersusun

MIRI: Ditubuhkan pada tahun 1972, Pertubuhan Belia Kebangsaan Bersatu Sarawak (SABERKAS) masih mampu bertahan sehingga hari ini.

Ketua Menteri, Datuk Patinggi Abang Johari Tun Openg berkata, pertubuhan ini masih bertahan kerana mempunyai pentadbiran yang tersusun.

“SABERKAS masih hidup sehingga hari ini disebabkan oleh pimpinan menyusun peralihan dengan baik daripada Tun Rahman, Tun Taib kemudian saya. Susunan yang begitu baik dan saya rasa bahawa di peringat akar umbi juga menyumbang kepada pembangunan masyarakat kita.

“Selain itu, pertubuhan ini mantap dari semua sudut dan dalam keadaan baik.

“Kalau tidak silap saya, dahulu Sabah ada SANYA (Pertubuhan Belia Kebangsaan Sabah) sekarang tak ada lagi tapi SABERKAS masih hidup sehingga hari ini dan dihormati orang lain,” katanya.

Abang Johari yang juga merupakan mantan Presiden SABERKAS berkata demikian pada Majlis Sarapan Pagi Bersama Ahli Cawagan Piasau dan Penyampaian Sijil Baktimu Dikenang- Kamek Orang SABERKAS di sini, semalam.

Tambah beliau, penyatuan dan persefahaman di kalangan ahli pelbagai kaum dan agama menjadikan pertubuhan ini disegani ramai pemimpin.

“Saya melihat SABERKAS sebagai satu pertubuhan yang terkuat di Malaysia, kerana ramai pemimpin dari Semenanjung datang ke Sarawak, diberi taklimat mengenai SABERKAS dan mereka kagum dengan pertubuhan.

“Ini kerana, kita dapat meneruskan pembangunan belia dengan tersusun dan juga sebagai input kepada dasar kerajaan,” katanya.Beliau berkata dengan pendekatan seimbang, belia dilatih mengurus kaum dengan mengelak sensiviti kaum dan agama.

“Dari awal lagi, belia kita sudah dilatih bagaimana menguruskan masyarakat yang berbilang kaum dan agama, ini penting, kerana dalam SABERKAS semua kaum ada dan kita tahu sensiviti, jadi kita tahu bagaimana seimbangkannya dengan tidak menyentuh sensiviti kaum dan agama,” katanya.

Sementara itu, Abang Johari yakin Presiden baharu, Datuk Abdul Karim Rahman Hamzah akan membawa lebih banyak kecemerlangan kepada SABERKAS khasnya sumbangan belia kepada pembangunan negeri ini.

“Tahun ini saya juga menyerahkan pimpinan kepada orang baharu, Datuk Karim yang telah banyak melihat pembangunan belia. Jagalah SABERKAS ini baik-baik.

“Bawa ke era baharu yang mencabar dari sudut perubahan sosial dan ekonomi di masa depan,” katanya.

Terdahulu Menteri Muda Pelancongan Kesenian Kebudayaan merangkap Pengerusi SABERKAS cawangan Piasau Datuk Sebastian Ting berterima kasih atas sumbangan Abang Johari terhadap pembangunan SABERKAS selama ini.

Objektif majlis adalah untuk mengenang jasa bakti ahli termasuk ahli lama yang akan terus diingati dan dihargai sepanjang masa.

Menteri Pengangkutan, Datuk Lee Kim Shin, Temenggong Dato Abdul Rahman Abang Fa’daill, Penghulu Samad Alip antara 30 ahli SABERKAS yang menerima sijil dari Abang Johari, pada majlis tersebut.

Oleh Liong Chai Ling

See author's posts


Mesin jual air layan diri, perlu ada lesen KKM

MUKAH: Air biasanya dikaitkan dengan kesihatan dan elemen yang amat penting ini tetap menjadi perhatian terutama dari segi keselamatan untuk digunakan.

Masalah air sememangnya perkara biasa di Mukah terutama dari segi bekalan yang sering terganggu berikutan kerja naik taraf dan pembaikian paip dan sebagainya.

Jadi kewujudan mesin jual air layan diri beberapa tahun lalu terus mendapat perhatian di kalangan penduduk di Mukah.

Justeru peraturan yang mewajidkan pengusaha mesin jual air layan diri untuk memperolehi lesen daripada Kementerian Kesihatan Malaysia (KKM) adalah amat tepat.

Menurut Pegawai Kesihatan Bahagian Mukah Dr. Huzaimah Husin, mereka perlu memiliki lesen daripada KKM sebelum beroperasi.

“Pengusaha mesin jual air layan diri perlu memiliki lesen daripada KKM. Peraturan ini adalah termaktub di bawah Peraturan 360C (4), Peraturan-Peraturan Makanan 1985 di bawah Akta Makanan 1983,” ujarnya.

Dibawah Peraturan 360(c)(4), tambah beliau, tiada seorang pun boleh mengendalikan mesin jual air bagi maksud perdagangan atau perniagaan melainkan jika lesen yang dinyatakan dalam Jadual Ketiga Puluh oleh Pengarah (Peraturan-peraturan makanan 1985).

“Pihak pengusaha MJA boleh membuat permohonan secara atas talian di laman web Fosim Domestik iaitu : fosimdomestic.moh.gov.my ataupun merujuk terus kepada Pejabat Kesihatan Bahagian yang berdekatan untuk sebarang pertanyaan ataupun rujukan,” tambahnya.

Apabila pemilik mesin jual air memohon untuk mendapatkan lesen, katanya mereka perlu membayar yuran proses sebanyak RM130 di Pejabat Kesihatan Bahagian berdekatan.

“Ia disebut di bawah Garis Panduan Permohonan Lesen Untuk Mengendalikan Mesin Jual Air Bagi Maksud Perdagangan atau Perniagaan, kemudian mesin mereka akan diaudit serta diperiksa kemudian persampelan air bagi analisis mikrobiologi dan kimia akan diambil bagi mengetahui status keselamatan air daripada sumber mesin mereka,” katanya.

Dr. Huzaimah menambah, pihak mereka juga akan melekatkan pelekat di mesin jual air yang telah diperiksa dengan pelekat hijau iaitu bermaksud di peringkat bimbingan KKM manakala sebaliknya dilekatkan dengan pelekat merah untuk rujukan pengguna.

“Kos memohon lesen untuk satu unit mesin air itu adalah RM150 bagi tempoh dua tahun. Justeru, pihak pengusaha supaya jangan menunggu sehingga saat akhir untuk memohon lesen untuk kebaikan semua,” ujarnya lagi.

Sementara itu sebanyak tujuh mesin jual air didapati tidak memiliki lesen daripada Kementerian Kesihatan disita pada satu operasi khas baru-baru ini.

Adalah difahamkan operasi tersebut dijalankan bertujuan untuk memastikan pengusaha dan syarikat yang mengurus mesin jual air mendapat lesen sah daripada pihak KKM sebelum beroperasi.

Dr. Huzaimah menyatakan pihak mereka telah mengeluarkan surat peringatan sejak 2015 dan memberi beberapa sesi penerangan kepada pengusaha namun masih ada yang enggan mematuhi.

“Aspek yang pihak kami (KKM) periksa meliputi tahap kebersihan, berada di lokasi yang jauh dari punca pencemaran, pintu dan penutup pada muncung pendispen, tidak menyatakan sebarang tuntutan kesihatan dan menggunakan sumber air awam yang bersih seperti yang termaktub di dalam peraturan 53, Peraturan -Peraturan Kebersihan Makanan 2009,” tegas Dr. Huzaimah lagi.

Oleh HENRY B SIYU

See author's posts


Enjin pam air gerakkan gerabak rumbia

PENGANGKUTAN  dari hutan atau kebun sering menjadi  fokus utama pemilik kebun rumbia  (balau/mulong)  di mana-mana kawasan di Sarawak ini

Menggulingkan keratan atau potongan rumbia atas tanah  dengan menggunakan tenaga manusia adalah antara kaedah yang telah dipraktikkan sejak berkurun lamanya.

Ia boleh dikatakan praktikal namun melelahkan dan  amat tergantung dengan jarak kebun dengan  sungai atau  tepi jalan di kawasan yang mempunyai jalan raya.

Tidak hairanlah, kaedah pengangkutan potong atau keratan rumbia dengan rel buatan sendiri telah mencuri tumpuan rombongan yang melawat sebuah kebun di Daerah Dalat, pada suatu ketika dahulu.

Menurut Pengerusi Persatuan Pekebun-Pekebun Kecil Rumbia Daerah Dalat (PPKRD), Benedict Pon Akie, teknologi itu telah dicipta oleh seorang pemilik kebun kecil daripada Kampung Tanam Dalat.

“Kaedah itu dikatakan dicipta oleh  arwah Mujan Salim pada sekitar tahun 2008. Kita mengetahui perkara itu ketika  meninjau proses penebangan pohon rumbia  di salah sebuah kebun rumbia di Kampung Tanam  bersama beberapa orang kakitangan dari Craun Research Sdn Bhd, pelajar dan pensyarah dari UiTM tempatan,”  ujarnya.

Pada kesempatan itu, mereka  telah menyaksikan teknik penebangan dan pengangkutan komoditi itu di dalam hutan. Secara peribadi saya amat teruja dengan cara pengangkutan potongan-potongan balau di dalam hutan dengan menggunakan landasan buatan sendiri,” tambahnya lagi.

Katanya,  arwah Mujan telah menggunakan enjin pam air untuk menggerakkan gerabak-gerabak terbuka di atas landasan yang diletak di atas tanah hingga ke sungai atau jalan raya berdekatan.

“Gerabak-gerabak itu bergerak cukup laju dan untuk sekali perjalanan ia boleh membawa lebih daripada 20 potong tergantung pada muatan gerabak itu sendiri. Pada jarak yang kita saksikan pada lawatan tersebut, ia boleh tiba ke destinasi pemunggahan dalam  masa dua minit sahaja dan ia juga boleh berjalan mengundur, walaupun agak perlahan,” katanya lagi.

Tambah Pon lagi, arwah Mujan telah menggunakan tali ‘belting’ dari enjin pam untuk memusingkan roda  bagi menggerakkan gerabak.

“Secara peribadi saya rasa dengan teknologi moden serta daya pemikiran yang tertentu,  kaedah ini boleh diberi nilai tambah lagi. Saya melihat apa yang dicipta oleh arwah sebagai sesuatu yang  positif dan mungkin memerlukan sesuatu untuk memperbaikinya,” kata Pon lagi.

Pony akin rekaan itu boleh membuka mata  penduduk tempatan bahawa mereka yang tidak bersekolah ke tahap tinggi pun mampu menghasilkan satu ciptaan yang menakjubkan jika menggunakan sepenuhnya daya kreativiti untuk mempermudahkan pekerjaan, sebagaimana yang dilakukan oleh arwah Mujan.

Dalam pada masa yang sama, beliau juga berterima kasih atas pelbagai usaha yang  telah diambil oleh pihak berkuasa untuk memperkasakan industri rumbia di Bahagian Mukah dan Sarawak, amnya.

Mantan Pengerusi Persatuan Melanau Dalat ini juga berharap kerjasama yang jitu di antara pemain-pemain dalam industi dan pihak berkuasa untuk meletakkan indusri rumbia atau sagu negara ke tahap yang lebih tinggi lagi.

Pon juga  berkata, pekebun-pekebun kecil rumbia merupakan penyumbang utama industri sagu  atau 90.77 peratus daripada  jumlah keluasan tanaman rumbia di negeri ini.  Justeru pihaknya akan terus menjalinkan kerjasama dengan mana-mana pihak  demi memajukan industri tertua di daerah Dalat itu.

Oleh HENRY B SIYU

See author's posts


16,509 usahawan dapat manfaat program MINTRED

SIMANGGANG: Kementerian Perdagangan Antarabangsa Dan Industri, Terminal Perindustrian Dan Pembangunan Usahawan Sarawak (MINTRED) telah melaksanakan 150 program pembangunan kapasiti di seluruh Sarawak melalui kerjasama dengan pelbagai agensi dan persatuan.

Menteri Muda Perdagangan Antarabangsa dan Industri, Terminal Industri dan Pembangunan Usahawan, Datuk Malcom Mussen Lamoh berkata program-program ini telah memanfaatkan seramai 16,509 usahawan di seluruh negeri dibawah Rancangan Malaysia ke-11 (RMK-11).

Katanya selain daripada menganjurkan program keusahawanan secara fizikal, MINTRED juga kini giat menganjurkan program keusahawanan secara atas talian bagi menyokong Dasar Ekonomi Digital Kerajaan Sarawak.

Antaranya ialah program Bazaar Rakyat Online Sarawakku Sayang (BROSS), bengkel Buat Duit Online melalui Youtube, bengkel Youtube bersama Cardock, bengkel Drop shipping Shoppee, Webinar: TikTok perniagaan untuk pemula, eUsahawan Online training dan banyak lagi.

“Setakat September 2020 tahun ini, sebanyak 53 program keusahawanan secara atas talian telah dilaksanakan dan berjaya memanfaatkan seramai 9,338 usahawan tempatan, termasuk usahawan mikro dan kotej,” katanya.

Beliau yang juga Ahli Dewan Undangan Negeri (ADUN) Batang Ai berkata demikian ketika berucap merasmikan Majlis ‘Jum Regista Bisnes Sarawakku Sayang’ anjuran MINTRED di Dewan Suarah Sri Aman kelmarin.

Malcom berkata menurut data daripada Kementerian Kerajaan Tempatan dan Perumahan sehingga Ogos 2020, terdapat seramai 44,015 peniaga kecil termasuk penjaja di bawah pihak berkuasa tempatan (PBT) di seluruh negeri Sarawak.

“Daripada bilangan berkenaan, seramai 25,663 peniaga kecil masih tidak mempunyai lesen atau permit perniagaan.

“Keadaan ini mengakibatkan mereka tidak layak untuk mendapat bantuan yang ditawarkan di bawah Bantuan Khas Sarawakku Sayang (BKSS) seperti pemberian geran sebanyak RM2,250.

“Di bawah Majlis Daerah Sri Aman, seramai 2,270 penjaja masih tiada lesen perniagaan. Hanya 300 penjaja yang mempunyai lesen, permit dan dikeluarkan kupon oleh Pihak Berkuasa Tempatan (PBT),” ujarnya.

Malcolm berkata Isu ini wujud kerana para peniaga tidak mengetahui dengan jelas kepentingan memiliki lesen atau permit perniagaan.

“Selain itu mereka juga tidak mengetahui prosedur permohonan lesen serta permit perniagaan terutamanya usahawan di kawasan luar bandar.

“Isu lain seperti kekurangan modal perniagaan dan tidak memiliki premis bagi mendaftar lesen perniagaan juga merupakan faktor yang menghalang para peniaga untuk mendaftarkan perniagaan mereka,” jelasnya.

Sehubungan itu, beliau berkata Kementerian Perdagangan Antarabangsa dan Industri, Terminal Perindustrian dan Pembangunan Usahawan mengadakan program Jum Regista Bisnes Sarawakku Sayang dengan objektif utama untuk memberi kesedaran dan pengetahuan mengenai kepentingan memiliki lesen dan permit perniagaan untuk menjalankan perniagaan secara sah dan bagi membolehkan mereka menikmati bantuan kewangan dari pihak kerajaan mahupun swasta.

“Di samping itu, program ini juga membantu untuk mendaftar lesen serta permit perniagaan mereka menggunakan premis sedia-ada seperti Pusat Inkubator dan Bimbingan Usahawan (PIBU), Anjung Usahawan, SMA Hub dan lain-lain premis yang bersesuaian.

“Kos pendaftaran lesen perniagaan di mana-mana Pejabat Daerah adalah sebanyak RM77 sahaja. Manakala kos untuk sewaan alamat perniagaan (separuh masa) menggunakan Pusat Inkubator dan Bimbingan Usahawan (PIBU), SEDC adalah sebanyak RM100 sahaja untuk tempoh setahun,” tambah beliau lagi.

Turut hadir ADUN Lingga, Simoi Peri, Ketua Setiausaha Pembangunan Usahawan MINTRED, Awang Yusri Putra Awang Ridzuan, Pegawai Daerah Sri Aman, Ashree Wee dan Pegawai Menguasa SEDC Wilayah Betong, Mohd Aizat Dollah.

Oleh Adi Safarman

See author's posts


Usahawan muda usahakan perniagaan belacan

USAHAWAN MUDA… Pengusaha Muhammad Aimy Shahril Mat Ali, 20, meneruskan usaha ayah yang menjalankan perniagaan belacan secara kecil-kecilan.

MESKIPUN di usia muda, seorang pemuda sudah mampu meraih pendapatan yang lumayan dengan hanya menjual belacan.

Menurut pemilik Belacan Sri Tanjung Mas, Muhammad Aimy Shahril, 20, kebiasaannya dia berjaya meraih hasil lumayan.

Katanya, dia pada mulanya sekadar suka-suka dan ingin meneruskan usaha ayah yang menjalankan perniagaan belacan secara kecil-kecilan.

“Saya bersekolah sampai tahun lima sahaja dan belajar agama di sekolah pondok selepas itu.

“Ketika musim cuti, saya akan membantu arwah bapa membuat belacan dan pada usia 14 tahun, bapa mula mengajar saya selok belok berniaga belacan.Saya mewarisi perniagaan ini selepas ayah meninggal kerana saya merupakan anak tunggal,”ujarnya lagi.

Tambahnya lagi, ayahnya mengusahakan belacan lebih 20 tahun dan beliau kini mengambil alih perniagaan itu setelah lima tahun pemergian ibu bapanya dengan pekerja seramai 12 orang berusia 18 hingga 50 tahun.

“Setakat ini kami dapat membuat 1,600 ketul belacan sehari jika cuaca panas,” katanya.

Dalam pada itu, Pegawai Penyelaras Dewan Undangan Negeri (DUN) Seberang Takir, Mohd Fadhil Wahab merasa bangga dengan usaha anak muda tersebut yang juga anak jati Seberang Takir.

“Kejayaannya dalam bidang perniagaan belacan boleh dicontohi oleh remaja lain,” katanya ketika dihubungi Urus Setia Penerangan Darul Iman (UPDI).

Menurut Muhammad Aimy Shahril, dia merancang mengembangkan lagi perniagaannya di seluruh negara pada masa akan datang.

See author's posts


Hargai kemerdekaan dengan kesyukuran – Karim

ASAJAYA: Sebagai rakyat Malaysia, kita harus menghargai kemerdekaan yang kita kecapi kini  dengan rasa  bersyukur  kerana kita masih dapat hidup dalam sebuah negara yang aman damai.

Menteri Pelancongan, Kesenian dan Kebudayaan dan Menteri Belia dan Sukan yang juga Ahli Dewan Undangan Negeri (ADUN) Asajaya, Datuk Abdul Karim Rahman Hamzah berkata demikian  ketika merasmikan Program Merdeka@Komuniti Peringkat Bahagian Samarahan anjuran Jabatan Penerangan Daerah Samarahan dengan Kerjasama Pejabat Daerah Asajaya di Kampung Sebandi Ulu, Asajaya, Jumaat lalu

Katanya, keamanan yang kita kecapi sekarang tidak datang bergolek kerana ia datang dengan perancangan keselamatan, pentadbiran teratur dan sebuah negara yang mempunyai kestabilan politik.

“Kita seharusnya lebih menghayati erti kemerdekaan dan membaca sejarah itu sendiri agar kita tahu pembentukan Malaysia ini dan tidak wujud rasa tidak berpuas hati terhadap apa yang nenek moyang kita persetujui ketika menandatangi Perjanjian Pembentukan Malaysia,” ujarnya.

Karim juga mengucap tahniah kepada Jabatan Penerangan Malaysia Sarawak  kerana berjaya membawa program seperti ini  kerana ia sedikit sebanyak membawa pembukaan  minda tentang sejarah dan taklimat tentang perkembangan semasa.

Tambahnya, dalam keadaan kita masih lagi di Perintah Kawalan Pergerakan Pemulihan (PKPP)  perlu kita akur dan patuhi Prosedur Operasi Standard (SOP) demi memutuskan rantaian Covid-19 terutamanya di Sarawak dan terus mengamalkan norma baharu dalam kehidupan seharian.

Dalam majlis sama, Karim turut memaklumkan mengenai Kabinet negeri telah meluluskan  penambahan jawatan dalam ketua masyarakat di seluruh Sarawak, pada masa ini di Asajaya terdapat 32 Ketua Masyarakat dan Ketua Kaum (KMKK)  dan pertambahan sebanyak 16  yang kini dapat peringkat diperhalusi oleh jawatankuasa pemilihan KMKK.

Sebelum itu, Timbalan Pengarah Penerangan Negeri Sarawak, Aziz Abdul Rahman mengucapkan terima kasih kepada semua agensi atas kerjasama strategik yang terbentuk antara Jabatan Penerangan (JAPEN) Sarawak bersama agensi persekutuan dan negeri.

See author's posts


JPS bantu petani atasi lambakan hasil

JIKU JUGUONG

MARUDI: JabatanPeratanianMarudidengankerjasamaPertubuhanPeladangKawasanBaram
(PPKB) danLembagaPemasaranPertanian (FAMA Persekutuanmembantupetani di
daerahinidenganmembelihasilpertaniansecaraborong.

PenolongpegawaipertanianselakupegawaimenguasaJabatanPertanianDaerah
MarudiSimaLaitberkatamerekamembelikomodititersebutbagimeringankanbebandanmengurangkankerugian
yang ditanggungpara petani yang mana hasilpertaniantidakdapatdijualdanberlakulambakanakibat
Covid-19.

KatanyaJabatanPertanian Sarawak (JPS) melaluiPertubuhanPeladangKawasan
(PPK) telahmengambilinisiatifdenganmembelihasil-hasilpertanian (terpilih)
tersebut.

MenurutSimamerekamembantumenjualhasil-hasiltanikepada
orang ramaidan yang berminatbolehdatangkeperkaranganPejabatPertanianMarudipadasetiaphariSelasadanKhamispada
jam 9.00 pagihingga jam 2.00 petang.

Jelasnyajikaproduk-produktersebuttidakhabisdijualmakamerekaakanmemberisumbangankepadapetugasbarisanhadapanseperti
polis, bombadan hospital.

Tegasnyabagipetani
yang adamengelamimasalahlambakanproduk-produkmereka yang
tidakhabisdijualbolehmenghubungiPejabatPertanianDaerah Marudi,
JalanLimbangataumenghubungiPegawaiPertanianCikSimaLait ditalian 010-8191747
atauPuan Lydia Sinan Ajon ditalian 010-7730832.

Sementaraitusalahseorangpetani
Huang Yu Soon memberitahubeliaumengambilkeputusanuntukmenjualhasilpertaniannyakepadaJabatanPertaniankeranalambakanproduk-prudukberkenaantidakhabisdijualdi
pasaranakibat Covid-19.

See author's posts


Indonesia berisiko paling teruk terjejas

JAKARTA: Selepas lebih sebulan membuka semula ekonomi negara secara berperingkat, Indonesia menyaksikan jangkitan dan kematian Covid-19 meningkat dua kali ganda, apabila orang ramai kembali memenuhi pusat penularan seperti Jakarta.

Pakar memberi amaran, negara itu berdepan risiko untuk muncul sebagai antara negara paling teruk terjejas di dunia.

Indonesia merekodkan 86,521 kes dan 4,143 kematian setakat Ahad lalu, dua kali ganda berbanding bulan lalu.

Kerajaan pusat dan pihak berkuasa tempatan secara berperingkat menarik semula peraturan penjarakan sosial bermula minggu pertama Jun.

Menjelang 18 Jun, Kementerian Kesihatan merekodkan 41,431 jangkitan dan 2,276 kematian di seluruh negara, mengatasi Singapura buat kali pertama sebagai negara dengan kes paling tinggi di ASEAN.

Sebahagian besar wilayah terus menunjukkan peningkatan dalam jumlah kes dan kematian, termasuk Jakarta, dengan kes positif meningkat 10.5 peratus minggu lalu.

Setakat Sabtu, jumlah kes terkumpul di Indonesia melepasi perangkaan rasmi dilaporkan di China, iaitu lokasi virus berkenaan dikesan buat kali pertama.

China pada Sabtu merekodkan 83,644 kes terkumpul menurut Pusat Kawalan dan Pencegahan Penyakit (CDC). – AFP

See author's posts


Pastikan peniaga patuhi SOP

SARIKEI: Kerajaan telah membenarkan sektor perkhidmatan gunting rambut, pendandanan rambut dan kecantikan untuk beroperasi semasa Perintah Kawalan Pergerakan Pemulihan (PKPP) yang dilaksanakan bermula 10 Jun lalu dengan pelaksanaan prosedur operasi standard (SOP) yang ketat.

Ketua Kementerian Perdagangan Dalam Negeri Dan Hal Ehwal Pengguna (KPDNHEP) Sarikei, Mohamad Zawawi berkata, pemeriksaan yang dijalankan oleh pegawai penguatkuasa KPDNHEP Sarikei kelmarin adalah bagi memastikan para peniaga mematuhi SOP yang telah ditetapkan oleh kerajaan.

“Dalam masa sama menyerahkan notis di bawah Seksyen 21 Akta Kawalan Harga Dan Antipencatutan 2011 bagi peniaga memberi maklumbalas berkenaan caj perkhidmatan yang dikenakan kepada pelanggan.

“Sebanyak 10 kedai gunting rambut diperiksa disekitar Sarikei dan Julau.

“Empat notis diserahkan bagi mendapatkan maklumat,” katanya menerusi satu kenyataan media, pagi semalam.

Katanya, sekiranya didapati ada peniaga yang tidak mematuhi undang-undang di bawah KPDNHEP,  aduan boleh disalurkan kepada Kementerian melalui talian hotline kementerian di 1-800-886-800 atau Portal e-aduan KPDNHEP di http://e-aduan.kpdnhep.gov.my atau di talian Whatsapp 019-2794317 atau hadir sendiri di mana-mana pejabat kementerian yang berhampiran supaya tindakan sewajarnya boleh diambil.

“Sepanjang tempoh PKPB ini, bilik gerakan Enforcement Command Centre (ECC) KPDNHEP Sarikei dibuka dari jam 8.30 pagi hingga 5.30 petang setiap hari dan boleh dihubungi untuk menyalurkan apa-apa aduan seperti talian 084-657751,” ujarnya.

Oleh Earl Anek

See author's posts


6,986 usahawan terima RM100.30 juta geran permulaan TUBE

KUALA LUMPUR: Sebanyak 6,986 usahawan belia menerima geran permulaan perniagaan berjumlah RM100.30 juta menerusi program Tunas Usahawan Belia Bumiputera (Tube) sejak 2014 hingga tahun lepas, Dewan Negara diberitahu hari ini.

Timbalan Menteri Pembangunan Usahawan dan Koperasi Senator Saraswathy Kandasami berkata, sehingga 31 Disember 2022 sebanyak 7,183 usahawan belia Bumiputera turut mendapat manfaat daripada program anjuran SME Corp itu.

“Program itu telah mewujudkan 12,686 peluang pekerjaan baharu,” katanya pada sesi soal jawab di Dewan Negara hari ini.

Beliau berkata demikian bagi menjawab soalan Senator Datuk Dr Nuing Jeluing berhubung program untuk melatih belia dalam bidang keusahawanan dan sejauh mana kejayaan program berkenaan.

Menurutnya, kementerian dan agensi-agensi di bawahnya telah melaksanakan pelbagai program keusahawanan kepada belia seperti Professional Training and Education for Growing Entrepreneurs (Protege), merangkumi Program Latihan Intensif Dalam Talian Bagi Usahawan Generasi Baharu (N-GENE) yang berjaya melatih 2,300 usahawan muda.

“Berdasarkan prestasi pelaksanaan program, antara lain, sebanyak 73.52 peratus peserta telah memperoleh pendapatan melebihi RM2,000 selepas tamat program dan 71.17 peratus menggunakan platform digital perniagaan,” katanya.

Selain itu, Program Latihan Asas Keusahawanan (ETR 101) telah melatih sejumlah 5,767 belia mendapatkan asas pendedahan, adaptasi pemikiran dan kemahiran keusahawanan di tempat kerja melalui latihan secara fizikal dan dalam talian, katanya.

Beliau berkata, Program Usahawan Perantis (SPACE) pula telah melatih seramai 300 graduan di peringkat institusi pengajian tinggi dan menerima latihan bagi pembangunan produk.

“Daripada jumlah tersebut, seramai 28 peserta layak diberikan geran selepas tamat program mengikut kriteria yang ditetapkan,” katanya. – Bernama

See author's posts


Menelusuri Citra dan Pengalaman Penyair

Dilah Tuah

Puisi merupakan sebuah karya sastera yang cukup rumit untuk dihasilkan kerana menuntut pemilihan kata-kata indah serta perlu disusun dengan teliti dalam baris pendek yang berima. Di samping itu, dalam ruangan puisi yang terbatas, penyair perlu bijak memilih diksi dan imej agar puisi yang dihasilkan dapat mengekspresikan idea dan emosi dalam gaya yang jelas serta imaginatif. Keupayaan penyair mencipta imej yang berkuasa dalam tautan kata yang sekata dan senada, dapat memberikan kepuasan estetika dan seterusnya menanjak pemikiran kritis khalayak pembaca.

Selain itu, penciptaan puisi turut berkait rapat dengan perasaan dan pemikiran penyair. Maka tidak hairanlah ada yang mengaitkan puisi sebagai ekspresi jiwa dan hati nurani penyair. Kendatipun begitu, ekspresi jiwa yang berlebihan dalam puisi akan membentangkan kepolosan yang prosaik serta gagal berkalung panjang di leher zaman. Oleh itu, dalam proses penghasilan puisi, penyair perlu cermat dalam menyusun idea, tema, diksi, nada, pemikiran dan falsafah yang ingin disepadukan menjadi himpunan kata-kata yang lunak.

Dalam penulisan puisi, terdapat beberapa aspek yang perlu diberi perhatian oleh penyair muda. Antaranya, mengelak daripada memasukkan perkataan yang tiada makna walaupun keberadaan perkataan tersebut memberi kesan irama kepada puisi yang dihasilkan. Hal ini dikatakan sedemikian kerana puisi bukan sekadar keindahan kata dan rentak bunyi semata. Dalam puisi, terdapat medan makna, gaya bahasa dan kesempurnaan pengucapan yang berperanan dalam membantu khalayak untuk menghayati dan memahami puisi. Di sisi yang lain, penghasilan sesebuah puisi juga merupakan suatu manifestasi diri yang mendorong seseorang penyair untuk menyajikan diksi-diksi sakti kepada khalayak.

Bertitik tolak daripada perbincangan di atas, maka ulasan puisi kali ini akan membahaskan tiga buah puisi yang tersiar dalam ruangan ini pada minggu lepas. Puisi-puisi yang akan diulas ialah “Retroperspektif” karya Angelo Taj, “Sayang Si Belang” hasil nukilan Slivera Adriany dan “Parut yang Membekas” karya Rawjie. Sebagai fokus perbincangan, ulasan ini akan menelusuri citra atau imej terpilih yang digunakan oleh penyair dalam menggambarkan pengalaman serta maksud yang ingin disampaikan.

Puisi pertama berjudul “Retroperspektif” merupakan hasil nukilan Angelo Taj yang membawa khalayak pembaca meneroka ke ‘tanah orang beradat resam’. Sekiranya diteliti daripada baris pertama sehingga ke baris terakhir puisi ini, jelas penyair memaparkan citra kearifan setempat (local wisdom) yang terdapat di Sarawak. Hal ini dapat diperhatikan pada kata dan frasa yang digunakan, iaitu Song, Bidayuh, dabai, Iban, manjong menoa, engkalak, Katibas, Belaga, cili geronong, Skrang dan lain-lain. Kesemua citra ini pastinya akan terpampang di layar imaginasi khalayak, khususnya bagi mereka yang berasal dari Sarawak. Bingkisan penuh puisi ini seperti di bawah.

retro metro pekan kecil Song

ibu Bidayuh menjual dabai musim

bujang Iban menjual kokok ayam pagi

di pasar ini ia berbau manjong menoa

aku mencari eksotik buah engkalak Katibas

& renang – renang ikan tilapia kuala kelikir Belaga

& buah lemon ladang cina Canton

& cili geronong anak jawa Angsuka Dewa

& hitam beras Song lereng huma Nanga Nansang

& daun sup yang menjalar di mangkuk Hainan

& gula nira kelapa tebu teluk Mindanao

& begitulah aku memasak kenangan nafas berkurun

anak dagang yang singgah sekejap menebar nasib badan

di tanah orang beradat resam hidup aroma – aroma pengalaman

dihidang bersama sebotol cencaluk Melano & umai obor Belawai-ku.

Walaupun pemaparan puisi ini baik, namun terdapat percampuran citra dalam puisi ini yang pastinya mengelirukan pembaca. Pertama, tentang ‘ibu Bidayuh’ yang menjual ‘dabai’ di pekan kecil Song yang secara jelas bercanggah dengan realiti sebenar etnik yang tinggal di kawasan tersebut. Di kawasan Song, Belaga dan Kapit, etnik yang lebih dekat dengan kawasan tersebut ialah Iban. Manakala Bidayuh pula kebanyakannya berada di barat daya Sarawak seperti di Serian, Padawan dan Bau. Hal yang sama juga berlaku pada frasa /& gula nira kelapa tebu teluk Mindanao/, /& buah lemon ladang cina Canton/, /& cili geronong anak jawa Angsuka Dewa/, dan /& paku pakis pucuk muda inek tua Merabong/.

Mengapa beberapa baris yang dinyatakan di atas tadi memperlihatkan percampuran citra yang mengelirukan pembaca? Pertama, penyair tidak tekal dalam citra yang digunakan dalam puisi ini. Hal ini kerana visual pembaca pastinya berubah dari kawasan yang terdapat di Sarawak ke Mindanao, Filipina, Canton di China, serta tercari-cari di mana letak duduknya Merabong (kemungkinan Meradong). Dalam puisi, citra merupakan gambaran dalam minda yang seakan-akan membantu khalayak mendengar, melihat dan merasakan sebagaimana yang digambarkan oleh penyair dalam puisinya.

Selain itu, didapati puisi ini dihasilkan dalam keadaan yang tergesa-gesa sehingga terdapat beberapa pilihan diksi yang kurang mesra dan sesuai. Misalnya pada baris /& pemanis asam kelumbi paya bakau kolong Skrang/ yang kurang tepat dari aspek penggunaan istilah bagi asam kelubi yang lebih sinonim di Semenanjung. Diksi yang lebih sesuai ialah asam payak atau dalam kalangan masyarakat Iban dikenali sebagai buah Maran. Selain itu, terdapat binaan diksi yang kurang sesuai pada frasa /pemanis asam kelumbi/ yang didapati berkontradiksi antara rasa manis dan masam. Hal yang sama juga dikesan pada baris /& gula nira kelapa tebu teluk Mindanao/ yang mempunyai percampuran citra anta ‘gula’, ‘nira’, ’kelapa’ dan ‘tebu’. Dalam hal ini penyair perlu cermat dalam memilih kata-kata yang terbaik dalam susunan diksi yang terbaik.

Puisi seterusnya berjudul “Sayang Si Belang” karya Slivera Adriany yang membawa khalayak menyelami rasa kasih sayang antara sesama insan. Daripada bait-bait puisi ini, khalayak pada dasarnya sudah dapat menjangkakan bentuk dan makna puisi ini. Pertama menerusi penggunaan frasa ‘Sayang Si Belang’ pada tajuk puisi ini yang merujuk kepada seekor kucing yang berbelang badannya. Mengapa ‘Si Belang’ tidak merujuk kepada haiwan lain seperti Harimau? Dalam puisi, pemilihan kata yang digunakan oleh penyair akan memberi tanda dan petanda kepada pembaca. Justeru penggunaan kata ‘sayang’ lebih mengarah kepada haiwan-haiwan yang jinak sifatnya.

Dari segi bentuk, puisi ini didapati prosaik dan polos kerana penyair menceritakan secara terus terang pengalamannya dalam puisi ini. Apakah salah bentuk penulisan sebegini? Jawapannya sudah tentu tidak kerana setiap penyair mempunyai hak untuk menghasilkan puisi yang diinginkan. Namun begitu, untuk pergi lebih jauh dalam dunia kepenyairan, khalayak pada hakikatnya mendambakan puisi-puisi yang sarat dengan idea dan gagasan, padat dari aspek kata dan makna serta kaya dengan nilai estetika. Bingkisan penuh puisi ini seperti di bawah.

Aku melihat gelisahnya ibu

Seperti pelanduk di dalam cerang

Sukar dicari teduhnya anak -anak

Sayu ku lihat terguris di hati

Ku letak mangkuk kecil di halaman rumah

Ku letak sedikit makanan dan minuman

Lalu ku melihat datangnya si ibu

Terlihatnya seperti sekian lama tak bersantapan

Embun pagi membasahi bumi

Aku keluar melihat mentari pagi

Terkejutku melihat si ibu bersama anak -anaknya

Terdampar di alas hadapan pintu rumah ku

Lalu kubelai ibu dan anak -anaknya

Sungguh manja membuat hatiku cair

Akan kujaga ibu dan anak -anaknya

Menjadi sebahagian ahli keluargaku

Akan ku sayang sepenuh hatiku

Walau ku tak tahu asal usulnya.

Walaupun penulisan puisi tidak terikat dengan bahasa kamus dan hukum tatabahasa atas alasan licentia poetica, namun penulis tidak seharusnya mengetepikan bentuk penulisan puisi yang baik. Dengan erti kata lain, puisi yang baik perlu ditulis dengan ejaan yang betul, pilihan kata yang tepat dan pada masa yang sama menjulang gaya penulisan yang baik. Dalam puisi ini, didapati penulisan ‘ku’ yang merupakan singkatan bagi ‘aku’ dieja terpisah. Pada masa hadapan, diharap penyair dapat membetulkan aspek ini kerana kata singkatan ‘-ku’ tidak dapat berdiri sendiri dan perlu dieja rapat seperti ‘kulihat’, kuletak, kusayang dan sebagainya seperti yang digariskan dalam puisi di atas.            Secara keseluruhan, puisi ini perlu melalui proses pemurnian dan pemadatan kata secara intensif. Hal ini kerana puisi yang baik perlu dibina atas dasar pemilihan serta penyaringan kata-kata yang terbaik, sebelum disusun dan dipadatkan dalam ruangan puisi yang terbatas. Selain itu, harus disedari bahawa puisi bukan sekadar ucapan bahasa seharian, namun perlu memiliki kekuatan sebagai pengungkapan pemikiran dan perasaan lewat pengalaman batiniah penyair.

Puisi terakhir berjudul “Parut yang Membekas” karya Rawjie menampilkan sebuah binaan diksi yang ringkas dan baik. Walaupun tema puisi ini berkelintaran dalam ruangan peribadi penyair, namun masih terdapat pemikiran dan gagasan yang ingin dititipkan oleh penyair kepada khalayak. Hal ini bertepatan dengan peranan puisi sebagai alat untuk menyatakan pengalaman, idea atau emosi dalam gaya yang lebih tertumpu, imaginatif dan berkuasa daripada ucapan atau prosa biasa. Bingkisan penuh puisi ini seperti di bawah.

Luka yang engkau ciptakan

telah lama sembuh

namun parut yang membekas

membangkitkan persoalan

pada setiap mata memandang

mungkin aku perlu ceritakan

sebagai peringatan

atau harus ku biarkan

kekal menjadi tanda Tanya.

Sekiranya diteliti dari aspek makna, puisi ini membawa erti yang cukup besar kepada insan yang pernah dikecewakan seperti pada baris pertama /Luka yang engkau ciptakan/. Dalam bahasa puisi, luka membawa makna disakiti atau dikecewakan oleh seseorang yang dikenali seperti sahabat, pasangan dan kenalan. Di sebalik kekecewaan, penyair meninggalkan sesuatu untuk difikirkan oleh khalayak, iaitu tentang kewajaran baginya untuk menceritakan tentang /parut yang membekas/ atau membiarkannya/ kekal menjadi tanda Tanya/. Justeru, begitulah halusnya jiwa penyair dalam menyalurkan suara batinnya lewat puisi sehingga mampu membekaskan kesan estetika kepada khalayak pembaca.

Dari segi bentuk, puisi ini dihasilkan dengan pilihan kata yang baik, padat dan berkesan. Biarpun puisi ini ditulis dalam satu rangkap yang pendek, namun ia berupaya membentuk satu kesatuan idea yang jelas tentang perkara yang ingin disampaikan oleh penyair. Di samping itu, terdapat beberapa cadangan penambahbaikan yang wajar diberikan perhatian oleh penyair. Antaranya aspek penulisan kata singkatan -ku yang perlu ditulis serangkai dengan perkataan yang mengikutnya seperti ‘ku biarkan’ dalam puisi ini.

Kesimpulannya, ketiga-tiga puisi yang tersiar di ruangan ini pada minggu lepas memaparkan sisi kekuatan dan kelemahan yang masih dapat diperbaiki dan ditambah baik pada masa akan datang. Dalam menghasilkan puisi, perkara penting yang perlu diberi perhatian oleh penyair muda ialah kesabaran dan ketekunan. Penyair yang sabar dan tekun dalam menyaring kata-kata yang terbaik, akan berupaya membina wilayah kepenyairannya yang tersendiri. Begitulah kehidupan seorang penyair, yang sentiasa ‘berkelahi’ dengan kata-kata dalam memastikan puisi yang dihasilkan berupaya menjulang sebuah pengucapan yang terindah. Teruskan berkarya!

See author's posts


Polis tahan tujuh lelaki curi 66 mesin bitcoin

KUANTAN: Polis menahan tujuh lelaki tempatan yang dipercayai mencuri 66 unit mesin bitcoin dianggarkan bernilai lebih RM50,000 di sebuah premis di Sungai Karang Pantai di sini semalam.

Ketua Polis Daerah Kuantan ACP Mohamad Noor Yusof Ali berkata, kesemua suspek berusia lingkungan 22 dan 37 tahun ditahan oleh sepasukan anggota dari Balai Polis Beserah yang sedang melakukan rondaan di kawasan terbabit pada kira-kira 3.00 pagi.

Beliau berkata, siasatan awal mendapati kumpulan itu dipercayai telah memecah masuk premis tersebut untuk mencuri mesin bitcoin.

“Kesemua suspek yang berasal dari Kuantan diberkas ketika sedang mengangkat mesin bitcoin itu untuk dipindahkan ke dalam sebuah lori.

“Pihak polis masih menjalankan siasatan bagi mengetahui motif tindakan itu dilakukan dan ke mana barang-barang ini akan dihantar… kita akan mengesan pemilik premis berkenaan bagi membantu siasatan,” katanya pada sidang media di Ibu Pejabat Polis Daerah Kuantan di sini.

Mohamad Noor berkata, siasatan awal mendapati kesemua suspek tidak mempunyai pekerjaan tetap dan mempunyai rekod lampau membabitkan kesalahan jenayah termasuk dadah.

“Selain mesin bitcoin, polis merampas sebuah lori, kereta dan peralatan pecah rumah. Kesemua suspek direman sehingga Sabtu ini bagi membolehkan siasatan dijalankan mengikut Seksyen 457 Kanun Keseksaan dan Seskyen 28(1)(i) Akta Kesalahan Kecil 1955,” katanya sambil menambah ketujuh-tujuh lelaki turut dikompaun RM2,000 seorang kerana melakukan kesalahan berkumpul di tempat awam.

Beliau juga berkata, sebanyak 39 kompaun telah dikeluarkan sejak pelaksanaan Perintah Kawalan Pergerakan (PKP) yang bermula 10 Mei hingga Selasa lepas antaranya bagi kesalahan tidak memakai pelitup muka, merentas negeri tanpa kebenaran dan tidak mengimbas kod QR MySejahtera.

Katanya, terdapat cadangan bagi melaksanakan prosedur operasi standard (SOP) lebih ketat di Kuantan dan ia telah dibentang namun masih menunggu kelulusan kerajaan negeri dan persekutuan.

Mohamad Noor juga memaklumkan bahawa tujuh anggota polis yang bertugas di   Kompleks Mahkamah Kuantan dan mengiringi Orang Kena Tuduh (OKT) yang didapati positif Covid-19 pada Isnin telah dikuarantin selama 10 hari. – Bernama

See author's posts


Hubungan bilateral dengan China, India kembali ke asal

TANJUNG MALIM: Hubungan dua hala Malaysia dengan China dan India kembali seperti sedia kala di bawah pentadbiran kerajaan Perikatan Nasional, kata Menteri Luar Datuk Seri Hishammuddin Tun Hussein.

Beliau berkata ini akan membantu Malaysia meningkatkan eksport minyak sawit dan produk berasaskan minyak sawit ke dua negara terbabit.

Ini tentunya akan membantu peneroka Felda, katanya kepada pemberita selepas sesi beramah mesra dengan pemimpin masyarakat dan peneroka Felda Trolak Selatan, di sini semalam.

Hadir sama calon Barisan Nasional (BN) untuk Pilihan Raya Kecil (PRK) Dewan Undangan Negeri (DUN) Slim Mohd Zaidi Aziz.

Hishammuddin berkata beliau juga telah meminta pemain industri sawit agar mengemukakan cadangan untuk menyelesaikan ketegangan di antara Malaysia-China dan Malaysia-India bagi meningkatkan eksport.

Menurutnya kerajaan juga sedang melihat pasaran baharu untuk produk sawit negara, termasuk di rantau Asia Barat.

Sementara itu, Hishammuddin mengulangi bahawa Malaysia sentiasa konsisten dalam pendiriannya untuk tidak menjalinkan hubungan diplomatik dengan Israel.

Merujuk kepada perjanjian damai di antara Emiriah Arab Bersatu (UAE) dan Israel, Hishammuddin turut menegaskan hubungan Malaysia dan UAE kekal baik.

Mengenai PRK Slim, Hishammuddin yakin Mohd Zaidi, 43, akan menerima sokongan pengundi kerana perwatakannya yang baik dan seorang yang berpengalaman.

PRK Slim yang akan berlangsung pada 29 Ogos ini susulan kematian penyandang Datuk Mohd Khushairi Abdul Talib, 59, daripada BN pada 15 Julai lepas, akan menyaksikan pertembungan tiga penjuru antara Mohd Zaidi dan dua calon Bebas iaitu Amir Khusyairi Mohamad Tanusi, 38  dan S. Sentharasekaran, 44.   — Bernama

See author's posts


Waktu operasi mesin ATM 8 pagi – 8 malam

PUTRAJAYA: Waktu operasi mesin
pengeluaran wang automatik (ATM) kini dihadkan dari 8 pagi hingga 8 malam
bagi mengawal pergerakan orang ramai sepanjang tempoh Perintah Kawalan
Pergerakan (PKP).

Menteri Kanan (Kluster Keselamatan),
Datuk Seri Ismail Sabri Yaakob, berkata berdasarkan laporan Polis Diraja
Malaysia (PDRM), ramai orang memberi alasan ingin mengeluarkan wang
di mesin ATM 24 jam untuk keluar dari rumah termasuk ketika lewat malam.

“Ramai yang keluar lebih daripada
waktu ditetapkan sehingga tengah malam pun masih ada yang keluar kononnya
ada kecemasan untuk keluarkan wang dan sebagainya. Jadi, operasi
mesin ATM dihadkan dari 8 pagi hingga 8 malam sahaja.

“(Selepas ini) tidak ada alasan lagi
untuk keluar sehingga tengah malam untuk keluarkan wang di mesin ATM,” katanya
pada sidang media selepas mesyuarat khas Jwatankuasa Menteri-Menteri Mengenai
PKP, di Perdana Putra, di sini semalam.

Mengenai operasi penghantaran
makanan pada bulan Ramadan yang dijangka bermula minggu depan, Ismail Sabri,
yang juga Menteri Pertahanan, berkata Majlis Keselamatan Negara (MKN)
akan menyediakan prosedur operasi standard (SOP) berhubung perkara tersebut.

“SOP terutamanya dari segi
penghantaran dan sebagainya sewaktu Ramadan akan dikeluarkan dalam masa dua
tiga hari lagi.

“Kerajaan tahu mungkin sampai
waktu sahur akan ada pesan makanan. Jadi mesyuarat semalam sudah meminta MKN
untuk keluarkan SOP mengenai perkara itu,” katanya.– Bernama

See author's posts


Letupan loji kuasa ragut 4 nyawa

NEW DELHI: Sekurang-kurangnya empat orang maut dan 17 yang lain cedera dalam kejadian letupan di sebuah loji kuasa terma di selatan India pada Rabu, lapor agensi berita Anadolu memetik media tempatan.

Semua mangsa yang cedera dikejarkan ke hospital berhampiran. Kejadian berlaku di kilang Neyveli Lignite di daerah Cuddalore di Tamil Nadu selatan India, menurut stesen penyiar NDTV.

Kejadian itu yang kedua pernah berlaku di kilang sama, insiden pertama pada Mei lalu.

Jabatan bomba dikejarkan ke lokasi kejadian dan punca letupan masih disiasat.

Loji kuasa terma ialah stesen penjana elektrik yang menggunakan stim atau enjin pembakaran sebagai pemacu penjana. – Bernama

See author's posts


Dua ditahan, bawa dadah bernilai lebih RM6 juta

IPOH: Polis merampas dadah seberat 128.78 kilogram (kg) bernilai RM6.439 juta apabila dua lelaki tempatan ditahan ketika melalui sekatan jalan raya (SJR) di Plaza Tol Gopeng di sini, Rabu lepas.

Ketua Polis Perak Datuk Mior Faridalathrash Wahid berkata, dalam kejadian kira-kira 7.30 malam itu, kedua-dua suspek berumur 41 dan 47 tahun yang menaiki kereta mewah jenis Bentley berada dalam keadaan mencurigakan.

“Hasil pemeriksaan telah menemukan dadah jenis Methamphetamine seberat 122.5 kg di dalam 117 bungkusan teh Cina di ruang penyimpanan barang di bahagian belakang kenderaan itu yang telah diubah suai.

“Pemeriksaan lanjut yang dijalankan turut menemukan enam lagi bungkusan teh Cina yang didalamnya mengandungi 6.28 kg dadah jenis Methaphetamine di ruang penyimpanan tayar tambahan di bahagian belakang kereta berkenaan.

“Turut disita wang tunai bernilai RM3,390,” katanya, pada sidang media di pekarangan Ibu Pejabat Polis Kontinjen Perak di sini semalam.

Mior Faridalathrash berkata, hasil pemeriksaan mendapati kedua-dua suspek mempunyai surat kebenaran merentas negeri yang sudah tamat tempoh atas alasan mempunyai urusan perniagaan.

Menurutnya, hasil ujian saringan air kencing pula mendapati hanya suspek berumur 41 tahun positif dadah jenis Methamphetamine manakala suspek berumur 47 tahun mempunyai empat rekod jenayah lampau berkaitan kes jenayah dan dadah.

— Bernama

See author's posts